text: 1Sasudah diputuihkan, baraso kami musti balayie ka Italia, mako, Paulus sarato jo babarapo urang tahanan nan lain, disarahkan kabake Yulius, kumandan pasukan saradadu Roma, nan dinamokan ”Pasukan Kaisar”. 2Kami nayiak ka kapa nan datang dari Adramitium, mako, kami barangkek jo kapa tu, nan lah siyauk balayie ka palabuahan-palabuahan di propinsi Asia. Aristarkhus, urang Makedonia nan datang dari Tesalonika, balayie pulo samo-samo jo kami. 3Bisuak arinyo kami lah tibo di Sidon. Paulus dipabuwek jo sacaro nan elok sangaik dek Yulius. Inyo dipabuliahkan untuak manamui kanti-kantinyo, supayo kanti-kantinyo tu dapek mambarikan apo nan inyo paralukan. 4Dari sinan tu, kami manaruihkan palayieran. Dek karano angin balawanan jo arah kapa, mako, kami tapaso balayie manyisi pantai pulau Siprus, nan layi agak talinduang dari angin. 5Kamudian, kami balayie di lauik nan ba-adok-an jo nagari Kilikia, sarato jo nagari Pamfilia, sudah tu, kami sampai di Mira, di nagari Likia. 6Di sinan tu, kumandan saradadu tu basuwo jo sabuwah kapa nan dari Aleksandria, nan nak balayie ka Italia. Mako, inyo mamindahkan kami ka kapa tu. 7Babarapo ari lamonyo, kami balayie lambek sangaik, jo caro nan sangaik sulik, akienyo sampai juwolah kami dakek kota Knidus. Kamudian, dek karano angin nan alun elok untuak balayie, mako, kami indak dapek doh manaruihkan palayieran ka tujuan nan samulo. Mako, kami balayie arah nan ka Baruah pulau Kreta, malalui Tanjuang Salmone, supayo di sinan tu kami talinduang dari angin. 8Jo caro nan sangaik sulik, kapa kami balayie manyisi pantai pulau tu, sampai akienyo kami tibo di suatu tampaik nan banamo Palabuahan Rancak, indak bara jauah dari kota Lasea. 9Pado wakatu itu, Ari Rayo Pandamaian urang Yahudi, lah talampau. Lah banyak ari nan tabuwang dek kami, sainggo indak ado lai wakatu nan elok untuak balayie. Dek karano itu, Paulus mambari nasiyaik nan bakcando iko kabake urang-urang tu, 10”Oih sudaro-sudaro, manuruik pandapek ambo, sangaik babahayo rasonyo jikok kito taruihkan juwo balayie. Kito ka rugi gadang, kito indak hanyo ka rugi barang, atau ka rugi kapa kito ko sajo, tapi, angok kito pun bisa malayang.” 11Tapi, kumandan saradadu tu, labiah picayo kabake jurumudi, sarato jo nangkodo kapa, daripado kabake nasiyaik Paulus. 12Palabuahan nan di sinan tu, iyo indak elok doh untuak tampaik kapa-kapa balabuah di musin dingin. Dek karano itu, kabanyakkan anak kapa bi satuju untuak manaruihkan palayieran, barangkek dari palabuahan tu, dek karano inyo tu nak bi ma-usawokan supayo sampai di Feniks, sarato balabuah di sinan salamo musin dingin. Feniks adolah palabuahan di pulau Kreta, nan ma-adok ka Baraik Daya, sarato jo Baraik Lauik. 13Pado wakatu itu, angin nan dari Baruah barambuih lambek. Mako, anak kapa bi manyangko, inyo tu lah ka dapek balayie baliak. Dek karano itu, inyo tu bi mambongka sauah, sudah tu kapa balayie manyisi pantai pulau Kreta. 14Tapi, indak lamo kamudian, tibolah angin limbubu — iyolah angin nan dinamokan angin Ujuang Lauik — mambadai dari darek, 15sarato ma-ampeh ka kapa kami. Dek karano indak mungkin lai kapa taruih balayie malawan angin, mako, kami manyarah sajo, sarato mampadiyakan kapa anyuik dibawok angin. 16Kami agak talinduang saketek, di kutiko kami lalu di sabalah nan ka Baruah pulau Kauda nan ketek tu. Di sinan tu, jo bakarajo kareh kami barasil manguwasoi sikoci kapa kami. 17Sasudah sikoci tu dinayiakkan ka kapa, mako, kapa tu dikabek, dilingka sabalik jo tali untuak mampakuwaik. Dek karano takuik ka ta-ampeh ka kasiak Sirtis nan dangka, layie diturunkan, sudah tu kapa dipadiyakan manuruikkan angin. 18Angin taruih juwo manggilo, sainggo bisuak arinyo, tapasolah muatan kapa dibuwang masuak lauik. 19Bisuak ciyek lai, jo tangan inyo sandiri, anak-anak kapa tu bi mancampakkan pulo alaik-paragaik kapa masuak lauik. 20Antah bara ari lamonyo, kami indak manampak matoari, sarato jo bintang, nan angin pun taruih manaruih manggilo. Akienyo, indak ado lai arapan kami untuak ka salamaik. 21Ado babarapo wakatu lamonyo, urang-urang tu indak bi makan. Mako, Paulus payi tagak di adokan urang-urang tu sambia bakato, ”Oih sudaro-sudaro! Santano angku-angku layi ma-iyokan nasiyaik ambo, sarato indak balayie dari pulau Kreta, tantu kito indak ka mangalami doh karusakkan, sarato jo karugian nan bakcando kiniko. 22Tapi, nan kiniko ambo sabana mamintak, supayo angku-angku tatauk bi basukocito. Indak surang juwo doh dari angku-angku nan ka binaso; hanyo kapa ko sajonyo nan ka cayie. 23Dek karano tadi malam, malekaik nan dari Allah nan ambo sambah, iyolah Allah nan bakuwaso taradok diri ambo, datang kabake ambo. 24Malekaik tu bakato, ’Jan takuik Paulus! Angkau ka dapek juwonyo untuak mangadauk kabake Kaisar. Sarato dek kabaiakkan ati Allah kabake angkau, kasadonyo urang nan balayie samo-samo jo angkau, ka bi salamaik dek karano di angkau.’ 25Dek karano itu Sudaro-sudaro, andaklah Sudaro basukocito! Dek karano ambo sabana yakin kabake Allah, baraso kasadonyo nan lah Baliau katokan kabake ambo, iyo bakcando itulah nan ka tajadi. 26Tapi, sasudah ko kito ka tadampa di pantai suatu pulau.” 27Di malam nan ka ampek baleh, kami sadang ta-apuang-apuang di Lauik Adria. Di tangah malam, anak kapa bi marasokan, baraso kapa tu sadang mandakek-i darek. 28Mako, inyo tu ma-uluakan batu jo tali, untuak pa-ajuak dalamnyo lauik. Tanyato di tampaik tu, ayie ampia duwo puluah dapo dalamnyo. Indak lamo kamudian, inyo ajuak pulo baliak, ruponyo ayie batambah dangka, kurang saketek limo baleh dapo dalamnyo. 29Inyo tu bi takuik kapa tu ka tasakek di batu karang, mako, inyo tu manurunkan ampek buwah sauah, dari sabalah ka ikua kapa, sarato bi ma-arokkan, kok dapek capeklah ari siang. 30Anak-anak kapa tu, bi mancubo nak ka mancilukuih lari dari kapa tu. Inyo tu bi manurunkan sikoci, bakcando icak-icak nak ka manurunkan sauah, di sabalah nan ka kapalo kapa. 31Untuang Paulus capek bakato kabake kumandan, sarato jo saradadu-saradadu nan ado di kapa tu, ”Jikok anak-anak kapa ko, indak tatauk batahan di kapa, mako, kasadonyo sudaro-sudaro indak ado doh nan ka salamaik.” 32Dek karano itu, saradadu-saradadu tu mamutuihi tali sikoci tu, sainggo sikoci tu anyuik. 33Kutiko ari manjalang siang, Paulus ma-ajak urang-urang tu supayo bi makan kasadonyo. Paulus bakato, ”Lah ampek baleh ari lamonyo, kasadonyo angku-angku hanyo mananti-nanti sajo dalam ka-adaan cameh, sarato indak mamakan sabuwah alah juwo. 34Dek karano itu ambo mintak, supayo bi makanlah agak saketek. Itu labiah elok di angku-angku, supayo angku-angku bakudaraik baliak. Dek karano kasadonyo angku-angku layi ka salamaik, sarato indak ka kurang sabuwah alahjuwo.” 35Sasudah bakato bakcando itu, Paulus ma-ambiak roti, sudah tu, badowa batarimo kasih kabake Tuhan, di adok-an kasadonyo urang-urang tu. Kamudian, inyo mambagi-bagi roti tu, sudah tu inyo tu bi makan. 36Mako, inyo tu kasadonyo bi basumangaik baliak, sarato bi sato pulo makan. 37Kasadonyo urang nan ado di kapa kutiko itu, ado duwo ratuih tujuah puluah anam urang banyaknyo. 38Sasudah kasadonyo urang-urang tu bi makan sacukuiknyo, mako, inyo tu muloi bi mambuwang gandun muatan kapa tu masuak lauik, supayo kapa tu bakurang bareknyo. 39Kutiko ari lah siang, anak-anak kapa tu bi manampak daratan, tapi, inyo tu indak bi tawu, daratan apo tu nan nampak. Inyo tu bi maliyek sabuwah taluak sarato jo pantainyo. Jadi, inyo tu bamukasuik, kok dapek nak malabuahkan kapa tu di taluak tu. 40Mako, inyo tu bi mamutuihi tali-tali sauah, nan sauah tu inyo padiyakan sajo karam di lauik. Sarangkek jo itu, inyo tu mambukak pulo tali-tali nan mangabek kamudi. Kamudian, inyo tu manayiakkan layie nan sabalah ka muko, supayo angin manulakkan kapa tu manuju pantai. 41Tapi, kapa tu ta-antuak ka pungguang kasiak. Nan bagian ka muko kapa tu lah tasakek, sarato indak dapek lai manggarik, sadangkan nan bagian balakangnyo, lah cayie di-ampai dek ombak gadang. 42Saradadu-saradadu nan di kapa tu, baniyaik nak ka mambunuah kasadonyo urang tahanan, dek karano inyo tu takuik, jan sampai ado urang tahanan tu nan baranang ka darek, sudah tu bi lari. 43Tapi, kumandan tu managah mukasuik saradadu-saradadu tu, dek karano inyo nak ka manyalamaikkan Paulus. Inyo manyuruah kasadonyo urang nan pandai baranang, bi tajun labiah dawulu, sarato taruih baranang ka pantai; 44nan lain-lainnyo baru ma-iriang di balakang, sambia bapacik ka papan, atau ka kayu pacahan kapa tu. Jo caro nan bakcando itulah, kasadonyo kami salamaik sampai ka darek. RIWAYAIK RASUL-RASUL


c: text/html

text:
Surah
Surah (Arab:سورة) adolah pambagian nan ado di dalam Al-Qur'an. Al-Qur'an dibagi manjadi 114 bab nan disabuik "surah". "Surah" itu diatur manuruik panjangnyo, dari nan tapanjang sampai nan tapendek, kacuali nan partamo (Surah Al-Fatihah), nan disabuik "Pambukakan".
Al-Qur'an tadiri ateh 114 surah, 30 juz jo 6236 ayat manuruik riwayaik Hafsh,[1] 6262 ayat manuruik riwayaik ad-Dur, atau 6214 ayat manuruik riwayaik Warsy.[2] Surah-surah dalam Al-Qur'an tabagi ateh surah-surah makkiyah jo madaniyah tagantuang pado tampek jo wakatu panurunan surah tasabuik (Makah atau Madinah, sabalun atau sasudah hijrah).
Panamoan[suntiang | suntiang sumber]
Pambagian Al-Qur'an manjadi surah-surah marupoan pambagian nan ditulihan dek al-Quran surang. Ayat-ayat nan mamuek kato "Surah" antaro lain Surah An-Nur ayat 1, at-Taubah ayat 86, jo al-Baqoroh ayat 23. Umumnyo, pambarian namo surah disasuaikan jo tema nan dibicarokan surah tasabuik atau jo namo nan alah ado dalam surah, sarupo "al-Baqoroh", "Al 'Imran", jo "al-Isro'". Dalam naskah-naskah lamo aI-Quran, namo-namo surah acok ditulihkan jo namo samisal "Surah nan mambicarokan jawi batino [al-Baqoroh]" atau "Surah nan mambicarokan keluarga Imron [Al Imron]".
Kadang juo babarapo kato atau bahkan kalimaik dari suatu surah dipakai untuak manamokan surah, sarupo surah "Iqro' Bismi Robbika", "Innaa Anzalnaahu", jo "Lam Yakun". Sifaik suatu surah juo dapek digunokan untuak manamokan surah itu, sarupo surah "Faatihatul Kitaab", "Ummul Kitaab", "as-Sab'ul Matsani", "al-Ikhlas", jo "Nisabatur Robbi". Namo-namo jo sifaik-sifaik iko alah ada pado maso awal Islam badasakan kasaksian jo sijarah. Bahkan, namo sabagian surah alah disabuikan dalam babarapo hadits Nabi, sarupo surah al-Baqoroh, Ali 'Imron, Hud, jo al-Waqi'ah nan mangindikasikan baso namo surah-surah tasabuik alah ditantukan di zaman Muhammad jo bukan sasuatu nan ditantukan dek Muhammad sacaro syar'i.
Daftar surah[suntiang | suntiang sumber]
Barikuik iko marupoan daftar surah dalam Al-Qur'an badasarkan Mushaf Al-Qur'an Utsmani. Jumlah surah ado 114 surah tabagi manjadi 2 tampek pawahyuan: Makkah jo Madinah jo ayat bajumlah 6236 ayat manuruik riwayaik Hafsh.[1]
Rujuakan[suntiang | suntiang sumber]
- ^ a b (Arab) Mushaf al-Madinah an-Nabawiyah (bi-Riwayah Hafsh). Madinah: Mujamma' al-Malik Fahd li-Thiba'ah al-Mushaf asy-Syarif. Halaman Ba'.
- ^ (Arab) Mushaf al-Madinah an-Nabawiyah bi-Riwayah ad-Durr 'an Abi Amr al-Bashri. Madinah: Mujamma' al-Malik Fahd li-Thiba'ah al-Mushaf asy-Syarif. Halaman Jim.
Daftar Pustako[suntiang | suntiang sumber]
- Allamah M.H. Thabathaba'i (1987). Mengungkap Rahasia Al-Qur'an. Bandung: Mizan.
Pautan lua[suntiang | suntiang sumber]
- (Indonesia) Daftar Surah Makkiyah dan Madaniyah
- (Indonesia) Hobibaca.com - Electronic Quran - Tadarus online, kenapa tidak ?

robotstxt: allowed

filter: keep


text: 1Di ari Akaik, subuah-subuah buto, urang-urang padusi tu bi payi ka kubuaran, mambawok sa-galo ramuan nan lah inyo sadiyokan. 2Di kubuaran tu, inyo tu bi maliyek batu panyawok pintu kubua tu, lah ta-golek. 3Sudah tu, inyo tu bi masuak ka dalam kubuaran tu, tapi, inyo tu indak bi manamukan mayik Tuhan Isa Almasih di sinan tu. 4Samantaro inyo tu bi tagak di sinan tu, sarato bi tapa-na mamikiekan kajadian tu, indak di-sangko-sangko, ado duwo urang nan bapakaian bakilau-kilauan, tagak da-kek inyo tu. 5Inyo tu bi mati katakuik-an, sudah tu, inyo bi sujuik sampai ka tanah, samantaro kaduwo urang tu bakato kabake inyo tu, ”Baa mangko angkau bi mancari urang nan iduik di antaro urang nan mati? 6Baliau in-dak ado lai di siko. Baliau lah iduik baliak! Kana-ilah apo nan lah Baliau katokan kabake angkau, sawakatu Baliau sadang di Galilea juwo lai, 7baraso, ’Anak Manusia musti disarah-kan kabake urang-urang nan badoso, sudah tu, disalibkan, sarato di ari nan katigo Baliau ka iduik baliak.’ ” 8Mako, bi takanalah dek urang-urang pa-dusi tu, kato-kato Isa Almasih tu 9Sasudah babaliak dari kubuaran tu, inyo tu bi man-curitokan, kasadonyo kajadian tu kabake kasabaleh rasul, sarato kabake sadonyo pa-ngikuik nan lainnyo. 10Urang-urang padu-si, nan ma-agiah tawu kasadonyo tu kabake pangikuik-pangikuik Isa Almasih, iyolah: Maryam Magdalena, Yohana, Maryam mandeh Yakobus, sarato jo urang-urang pa-dusi nan lainnyo, nan samo-samo jo inyo tu 11Tapi, rasul-rasul tu bi manyangko, urang-urang padusi tu hanyo mancuritokan nan indak-indak. Inyo tu indak bi picayo doh jo curito urang-urang padusi tu. 12Tapi, nan Petrus inyo bae tagak, sarato balari ka ku-buaran tu. Sambia mambungkuak, inyo mancaliak ka dalam, tapi, hanyo kain ka-pan sajonyo nan ado di sinan tu. Petrus taca-ngang sangaik, sudah tu, inyo babaliak pu-lang, sarato batanyo-tanyo di dalam atinyo, tantang apo nan lah tajadi. 13Di ari tu juwo, ado duwo urang pangikuik Isa Almasih, nan sadang dalam pajalanan ka sabuwah kampuang nan banamo Emaus, nan kiro-kiro sa-baleh kilo jaraknyo dari Yerusalem. 14Sambia bajalan, inyo tu bi mancu-ritokan tantang sagalo kajadian nan lah tajadi tu. 15Samantaro inyo tu bi bacurito, sarato bi batuka pandapek, tibolah Isa Almasih, sarato bajalan sa-mo-samo jo inyo tu. 16Inyo tu layi bi maliyek Isa Almasih, tapi, ado sasu-atu nan mambuwek inyo tu indak bi tawu, baraso Urang tu adolah Isa Al-masih. 17Mako, Isa Almasih bakato, ”Apo tu nan angkau bi pakecekkan samantaro bajalan ko?” Inyo tu bi baranti bajalan, jo ro-man muko bakcando urang sadiah. 18Sudah tu, salah surang dari inyo tu, nan banamo Kleopas, batanyo ka-bake Isa Almasih, ”Mungkin, Angku surang sajolah urang asiang di Yeru-salem, nan indak tawu tantang kaja-dian, nan tajadi di sinan tu babarapo ari nan lapeh?” 19Isa Almasih batanyo, ”Kajadian apo tu?” Inyo tu bi manjawauk, ”Kajadian nan tajadi, taradok Isa Almasih urang dari Nazaret tu, Baliau tu adolah Na-bi. Kato-kato Baliau, sarato jo sagalo pabuatan Baliau, sangaik bakuwaso biya manuruik pandangan Allah, atau pun manuruik pandangan kasa-donyo urang. 20Imam-imam kapalo, sarato jo pamimpin-pamimpin banso kito, manyarahkan Baliau untuak ka di-ukun mati, mako, urang-urang tu bi manyalibkan Baliau! 21Padohal ka-mi bi ma-arokkan, baraso Baliau-lah nan ka malapehkan banso Israel! Nan ari ko, adolah ari nan katigo sajak da-ri kajadian tu. 22Ciyek lai pulo, ba-barapo urang padusi dari piyak kami, lah mambuwek kami bi takajuik. Su-buah-subuah buto, inyo tu lah bi payi ka kubuaran, 23tapi, indak bi mana-mukan mayik Baliau di sinan tu. Su-dah tu, inyo tu bi babaliak, sarato bi bakato, baraso inyo tu bi maliyek ma-lekaik, nan malekaik-malekaik tu bi bakato, baraso Isa Almasih lah iduik baliak. 24Mako, babarapo urang da-ri kami, bi payi ka kubuaran, sarato mandapati, baraso apo nan dikatokan dek urang-urang padusi tu, iyo batua bakcando itu, hanyo sajo inyo tu in-dak bi manampak Isa Almasih.” 25Sudah tu, Isa Almasih bakato ka-bake inyo tu, ”Angkau iyo sabana bi pandie! Talampau sulik ati angkau un-tuak mampicayo-i, sagalo sasuatu nan lah dikatokan dek nabi-nabi! 26Indak-koh Rajo Panyalamaik tu musti ma-nangguangkan sansaro talabiah dulu, sudah tu, barulah Inyo mancapai ka-muliyaan?” 27Kamudian, Isa Almasih manarangkan kabake inyo tu, apo nan tatulih di dalam kaciyek-annyo Alkitauk tantang diri Baliau, muloi dari kitauk-kitauk Musa, sarato jo ki-tauk nabi-nabi. 28Samantaro itu, inyo tu lah ampia ka dakek ka kampuang nan inyo tuju. Isa Almasih mambuwek sa-olah-olah niyo ka bajalan taruih, 29tapi, inyo tu bi manahani Baliau, sarato bi baka-to, ”Bamalam sajolah Angku di tam-paik kami, nan kiniko ari lah ampia malam, sarato lah muloi kalam pulo.” Mako, Isa Almasih masuak untuak ba-malam di tampaik inyo tu. 30Pado wa-katu duduak makan samo-samo jo inyo tu, Isa Almasih ma-ambiak roti, sara-to mangucauk syukur kabake Allah, sarato mambalah-balah roti tu jo ta-ngan Baliau, sudah tu mambarikannyo kabake pangikuik-Nyo tu. 31Kamudi-an, barulah pangikuik-Nyo tu bi tawu, baraso Urang tu adolah Isa Almasih. Tapi, Baliau lah ma-ilang, indak nam-pak lai dek inyo tu. 32Mako, inyo tu bi bakato sasamo inyo, ”Kan sangaik gabuaknyo ati kito, kutiko Baliau ma-ngecek jo kito di tangah jalan, sarato manarangkan isi Alkitauk kabake ki-to, iyo ndak?” 33Sakutiko tu juwo inyo tu bi tagak, sudah tu babaliak ka Yerusalem. Di sinan tu, inyo tu bi mandapek-i kasa-baleh pangikuik Isa Almasih, sadang bi bakumpua samo-samo jo nan lain bagai. 34Inyo tu bi bakato, ”Iyo ba-tua, Tuhan lah iduik baliak! Baliau lah manampakkan diri Baliau kaba-ke Simon!” 35Mako, kaduwo urang pangikuik Isa Almasih nan baru tibo tu, bi man-curitokan pangalaman inyo dalam pa-jalanan, sarato baa caro mangko inyo sampai bi tawu, baraso Baliau tu ado-lah Tuhan, kutiko Baliau mambalah-balah roti. 36Samantaro inyo tu sadang bi ba-curito juwo lai, indak disangko-sang-ko, Isa Almasih lah tagak di tangah-ta-ngah inyo tu, sarato jo mangucaukkan, ”Assalamu alaikum!” 37Inyo tu bi takajuik, sarato jo kata-kuik-an, dek karano, inyo tu bi manyang-ko, inyo tu bi maliyek antu. 38Tapi, Isa Almasih bakato, ”Baa mangko angkau bi tabik takuik? Baa mang-ko timbua ragu-ragu di ati angkau? 39Liyeklah tangan Ambo ko, sarato li-yeklah kaki Ambo. Katawu-ilah, ba-raso iyo sabana-bananyo Ambo ko! Awailah, paratikanlah, dek karano, antu indak badagiang, sarato indak batulang doh, bakcando nan angkau liyek di Ambo ko.” 40Isa Almasih bakato baitu, sam-bia mampaliyekkan kabake inyo tu, tangan, sarato jo kaki Baliau. 41Nan samantaro inyo tu, alun juwo lai bi picayo, dek karano kagadangan ati, sarato dek bi tacangang, mako, Isa Almasih batanyo kabake inyo tu, ”La-yi adokoh angkau bi mampunyoi nan ka dimakan di siko?” 42Inyo tu mam-barikan kabake Baliau, sakarek ikan bagoreang. 43Isa Almasih ma-ambiak ikan tu, sudah tu, Baliau makan di adok-an inyo tu. 44Sasudah tu, Baliau bakato kaba-ke inyo tu, ”Ikolah sagalo parkaro nan lah Ambo agiah tawu kabake angkau, kutiko Ambo sadang ado juwo lai sa-mo-samo jo angkau: baraso, satiyok apo nan lah tatulih tantang diri Am-bo, di Kitauk-kitauk Musa, di Kitauk Nabi-nabi, sarato jo di Kitauk Zabur, kasadonyo tu musti tajadi.” 45Kamudian, Isa Almasih mambu-kakkan pikieran inyo tu, supayo bi ma-ngarati mukasuik isi Alkitauk. 46Sudah tu, Baliau bakato kabake inyo tu, ”Di Alkitauk lah tatulih, baraso Rajo Panyalamaik tu musti manang-guang sansaro, sarato musti iduik ba-liak dari kamatian di ari nan katigo. 47Ciyek lai pulo, baraso ateh namo Rajo Panyalamaik tu, mustilah diba-ritokan kabake sagalo banso, baraso manusia musti bi batobaik, nan ba-raso Allah ka ma-ampuni doso. Nan kaba tu musti dibaritokan muloi da-ri Yerusalem. 48Angkau adolah sasi dari kasadonyo tu. 49Ambo sandiri ka mangirin kabake angkau, apo nan lah dijanjikan dek Allah Bapak. Tapi, angkau musti tatauk mananti di ko-ta ko, sampai kuwaso nan dari Allah marawok-i angkau.” 50Sasudah tu, Isa Almasih mamba-wok pangikuik-pangikuik-Nyo tu kalu-wa kota, sampai dakek Betania. Di si-nan tu, Baliau ma-angkek tangan-Nyo, sarato mambarakaik-i pangikuik-pa-ngikuik-Nyo tu. 51Samantaro Baliau sadang mambarakaik-i pangikuik-pa-ngikuik-Nyo tu, Baliau ta-angkek ka sarugo, sarato tapisah dari pangikuik-pangikuik-Nyo tu. 52Urang-urang tu bi sujuik manyambah Isa Almasih, kamudian, bi babaliak ka Yerusa-lem, jo ati nan sangaik basukocito, 53sarato taruih mamuji-muji Allah di Baithullah.


text:
Usah managih usahlah managi,mandeh rusuah pulo, laloklah nak, laloklah nak ayah bausao, alahden ayun den dendang di buai sayang, antok nak kanduang, manangih juo, jikok balaia nak kanduang isuak lah gadang, pituah ayah jo mande jan sampai lupo, kok malam tibo nak kanduang, ambiak salimuik jan nak taraso oi sayang dinginyo malam, tadorong langkah nak sayang baliaklah suruik, talompek kato nak kanduang binaso badan. Nan babuai laloklah babuai, yo babuai piciangkan mato, oi nak kanduang lakelah anak gadang, kapambangkik yo kapambangkik batang tarandam.
2 thoughts on “Syair Minang Pituah Ayah”
-
mantap


text:
Salam jo sambah kami kapado sugalo niniak mamak nan gadang basa batuah, kapado angku-angku alim ulama suluah nan tidak kunjuang padam. Angku-angku cadiak pandai pasak jo kungkuang di nagari. Dubalang jo ampang limo parik dalam pagaran kokoh bundo kanduang samo di dalam. Karanggo di batang kapeh manitih daun silasiah lalai kabujuak silaronyo. Indak bainggo jo babateh bukan basibak jo basisiah, di lingkuang sambah jo kasadonyo. Ama ba’du, adopun kamudian dari pado itu alah nan ka manjadi buah parsambahan. Pihak dek kami rang balerong pimpinan datuak parapatiah lahlamo taragak jo takana nasa di hati nan tapandan kaua di batin nan tasimpan kinilah baru talabuahnyo. Komah kan lah samo mamak caliak pita kaset sadang balenong batutua salingka adat itu nan utang dilansaikan. Disusun-susun diatok dikarang diatua panjang lalu dituang karekaman. Tanama namo studio, etan di jalan perak kosong di dalam Ranah Kota Padang. Satantang tema nan diangkek, alamaik sasaran kato, iyolah kapado calon panghulu tuneh pimpinan di nagari kandidat pucuak dalam kaum. Kami tatiangkan dalam kaset bungkuihnyo pitaruah ayah barisi pasan amanah. Dilahia kapado anak, dibatin untuak rang banyak, langsuang di sampaikan dek angku Yus Datuak Parpatiah kumandan balerong di Jakarta.
Jo kok diindang di paberai, dietong dikaji-kaji raso lancang kami katangah mak, sabab baalah dek baitu panghulu banyak nan batuah tuangku banyak nan kiramaik, dubalang banyak nan sati. Rumik barundiang jo nan pandai, bak makan dakek mintuo. Tapi walaupun nan bak kian mak, saguruah-guruah hari nan kapa di lauik juo, sa rusuah-rusuah hati nan bana disabuik juo. Mako dijambaukanlah sapanjang tangan di juluak sapanjang galah, disabuik sado nan dapek. Alang jo kekek bari makan barilah makan kaduonyo, sangka tagantuang-gantuang juo. Panjang jo singkek diulehkan, kok tak sampai apo ka dayo. Tenggang dek mamak jo bicaro.
Akia kalam sudahan kato kalelawa di pulau rimbang anan ruso mati tadabiah. Kok gawa toloanglah timbang, kok doso ampunan labiah. Kami nan bukan cadiak pandai, ilmu di Allah tasimpannyo. Kok lamak mohon dibilai, tando panghulu saandiko. Di lubuak tarantang pukek, kanailah anak ikan rayo, duduaklah sutan arek-arek kami ka mulai babarito.
Bismillahirahmanirrahim,
Manolah nak kanduang jo nyo Ayah, kamari-mari anak duduak ado rundiangan ka di sabuik. Ayah ingin bamuko-muko, basurah batutua panjang bakato bamuti-muti. Ndak lapeh sasak di dado, nak lansai utang tabayia, jan nyo takalang-kalang juo ibaraik duri di dalam kuku, bak tulang di karongkongan kini malah ayah lafaz kan.
Waang kan alah tau juo nak, dalia nan sakah keadaan satantang badan diri ayah, umua samakin laruik juo bak hari bajawek sanjo, lah sirah cayo muntari manunggu luluih ka tabanam. Tubuah lapuak kudaraik abih, darah dingin batin lah kandua paratian lah lamo puda. Sungguah dipasak labiah ranggang, satiok kabek labih lungga, serak baserai jo bagian itu nan lazim pado alam. Apo nan lazim pado alam dahulu inyo tiado, kudian baru nyo ado akhianyo lanyap tak basiso. Jo kok diliek ka nan lahia nak, di pandang-pandang dalam camin, umua ayah indak ka lamo, antah beko antah barisuak ajadulah datang manjapuik, nan punyo tibo mamanggia, dari tanah suruik ka tanah, pulang ke asa mulo jadi, dunia balipek hanyolai. Dek sabab karano itu nak, mananti aja balun sampai tarago nyawa dalam tubuah, salagi angok turun naiak. Nak ayah sudahkan karangko cinto nak lansai bangkalai kasiah sayang nak tibo di gunjainyo, sinan salasai palangkahan.
Oo nak kanduang sibirang tulang ubek jariah palarai damam sidingin tampa dikapalo, buah hati limpo bakuruang gantuangan ayah jo bundo. Anak mudo salempang dunia, sumarak kaum caniago, pamenan suku rang sikumbang bungo ka kambang di nagari.
Dangalah molah elok-elok nak, simakkan bana nyato-nyato. Nak jaleh maa nak paham maa nak saiah sasaran kato. Piliahi sado nan taserak kampuangkan kok nyo taganang. Ambiak nan boneh ka tinaman, nan ampo bialah anyuik.
Manolah nak kanduang ayah, dalam sapakan duo nangko nak, kaba barito ayah danga, curito saiah dalam kampuang apolah bunyi pakabaran. Kan iyo bardiri rajo sapakaik alam baitu undang dalam adat tabuhua takabek arek sampai kini alun barubah. Mako di dalam kaum pasukuan nan babuku bakaratan nan basimpang basapiahan. Alah satanai salatak’an alah satapak sapija’an murai tak ado nan bakicau rantiang indak badatiak lai. Ko non waang ka digadangkan nak, mamaciak tampuak jo tangkai pucuak pimpinan pasukuan iyolah panghulu tu namonyo.
Bulan Syawal tahun di muko di hari baiak bulan baiak, ombak tanang angin salasai hujan taduah kabuik pun tarang ayuang balaia di musimnyo. Sinan lah alek ka dipancang tagak marawa dalam kampuang gaba-gaba baradai panjang, malatuih badia pusako bagua tabuah larangan tando rang gadang naiak nobat. Mako dilapeh kulansiang ka nagari, dibantai kabau panjang tanduak, disaat kutiko itu nak, dialek jamuan adat disandang gala dilewakan, anak ayah jadi panghulu rang gadang pasa batuah. Gadang di payuang sapatagak, basa di dalam pasukuan batuah pulo di nagari. Alhamdulillah baiak lah itu syukur nikmat pado Allah sananag lah ayah mandanganyo. Baa lah bana sanang hati nak, dek malin indak tabacokan dek tukang alun talukihkan raso mandi di anak sungai, nan bak trumpuik di timpo rinai. Namun nan salampih nan dari pado itu nak, jo kok dibaliak bak mamandang kalau diulang bak manyapuah diinok lalu dimanuangkan, siko tagamang hati ayah, tukujuik runggo hati bundo. Sabab baalah dek baitu nak, nyato bak pantun-pantun urang, apolah bunyi pantunyo si saliah mangkuto ameh, mandaki mudiak kilangan, lah buliah mangkonyo cameh, mandapek raso kahilangan. Mangko baitu kato ayah, sapanjang nan ayah tahu suriah sipasin dalam adat contoh nan sudah di nagari. Ado pun nan ka manjawek warih panghulu, bukan urang sumbarang urang, urang pilihan lua dalam. Nan rimbun rampak jo adat babuah labek jo pusako mandeh kayo bapak batuah, mamak disambah urang banyak.
Mako kok dibandiang-bandiang diukua adok ka badan diri waang ko, jauah lah panggang dari api nak, awak gapuak tabaok lamak kok tinggi ditunjang rueh lagak dibaju gadang palasuran gadang jo bareh rang baanduak. Pitih sayuik sikola tangguang, ilmu bakurang-kurang pangalaman marapek alun. Tapek bak isi buah pantun, sakalai ambiak ka salendang pambaok anak turun mandi, jo adaik awak mangapalang jo syarak jauah sakali. Kok mahapik basi jo bilah beko yuang tak baban batu di galeh upah tajawek kabau pincang raso mambulang itiak patah siko ta cameh hati ayah. Tapi pulo nak, banyak pituah nan badanga tuturan urang cadiak pandai apolah bunyi nasihatnyo, nyampang nan luhak lai katatimbun nan munggu makanan tajak paham jo ranah balikuhan sinan tabantang jalan rayo, alun nan jauah tak tajalang. Ayah yakin nak, asahkan di niaiak baiak cito elok paham mamutuah do’a jo usaho. Sinan hidayah katurunyo. Tak ado kunci tak tabukak nak, sabab takalo tacetak kuro-kuro, urang mambuek anak kunci. Carilah sampai basuo di maa lataknyo anak kunci. Dek itu ayah ingekkan, kok nak tau rajin batanyo nak pandai sungguah baraja nak arih kuaik manyimak nak mulia tapati janji nak tuah di budi baiak nak kayo pandai baimek. Kok iyo prang ka dihadang ampang amanah batarimo langkok-langkok sanjato diri nak, pagaran laia dengan batin tuntuik ilmu sampai ka ateh. Asahkan namuah manyimak, guru baserak bakuliliang alam takambang tatuladan. Barajalah ka bakeh pisang, ba’a bana rasio pisang nak, iduik hanyo sakali joak, umua nan tidak panjang amaik. Tapi bapantang mati mangarisiak sabalun buah mangalupak walau jantuangnyo ka taulua. Pagi di pancuang patang tumbuah dipapek bataruak juo, cako rogek kini badaun. Paneh ba musim tak nyo layua, dek ribuik haram tabokekkan sampai maurai bungo mandak. Tumbuah isuak babuah labek manyirah sabalik tanda, dimakan urang sanagari buruang jo pipik barasaki. Dek lah sampai niat mukasuik mambari guno bakuliliang tarago indak ka disintuah nak inyo ka tumbang rabah surang rilah mati tunduak ka bumi. Umua usai tugas salasai, jariah indak dikana lai bia nan satu manilainyo. Sebentar tapi berkesan, sekali penuh kenangan. Baitu falsafah hiduik pisang lukisan hadis pado alam khairunnas yamfa’unas “Sebaik-baik manusia, ialah manusia yang memberi manfaat untuk orang lain”.
Atau baguru pulo ka baringin nak, tumbuah manangah-nangah padang dari jauah jadi pedoman lah hampia jadi tumpuan tampek bapuhun dagang singgah. Daun rimbun manyusun siriah ibaraik atok ka bataduah umpamo payuang ka balinduang. Dahan gampa baurek tunjang manyatu hunjam ka bumi, kok sakah pantang maimpik, buah nan indak labek bana gadang sakiro makan punai. Nyampang lareh buhua ditampuak jatuah manimpo urang lalu, alun manyeso nan dibawah. Diurek malantai tanah indak nan tumbuah lua rumpuik. Rumpuiknyo gatia-gatialan co lapiak perdani hijau aluih lunak bak bulu kuciang tampek musafir lapeh harat. Itulah sifat dek baringin nak, walau bapaneh kahujanan tumpuan angin jo limbubu maliuak di timpo badai, namun ba’alah bana panangguangan nak, dek janji ikarar taguah ikhlas sabagai payuang panji, sinan hakikat bahagia. Contoh nan sudah pado alam nak tuladan bagi pamimpin, suko jo rila dipabanyak saba tawakal dilabiahi.
Tasabuik tantang panghulu, adopun asa namo panghulu dari pangka sarato hulu, tampuak tangkai gagang pamacik sinan hinggoknyo mato ladiang bakeh punco arek mangungkuang. Kok lai tampan tabaok urek like kareh bamatan dagiang bapilin silang siua tukang salasai mambantuaknyo dilangkuang makanan rawik dilarik tunangan ukia, putiang sanang bawa mamuji simpai malilik sanang hati sapakaik lilin jo ambalau. Ujuik ma’ana kasimpulan nak, kok nak jadi panghulu juo pangka jo ulu dalam adat tampuak jo tangkai do nagari pambalo anak jo kamanakan. Taguah-taguah bapandirian, jaleh-jaleh tanah bapijak, yakin-yakin kama dawah, itu ciek. Arati kareh bamatan, berprinsip dalam bersikap konsisten dalam bicaro, tangung jawab dalam bertindak baitu baso rang kini. Bantuak tampan roman manakah, mukasuiknyo tahu jo anak buah, piduli jo masalah, cepat tanggap dengan aspirasi arus bawah. Usah cuek kato rang kini, masa bodoh kecek rang Jawa, buto sambilan baso awak. Jaan nyo putiang malarak ulu takanak simpai jo bawa pangungkuang pangabek arek. Itulah iman dengan takwa nak, agamo pagaran batin syariat pidoman iduik suluah di dunia jo akhiraik. Sataguah-taguah ulu sabik nak, satajam-tajam mato ladiang nyampang ambalau tak marapek, alamaik lungga dipakuakkan pancuang jan arok ka mamutuih. Itulah inyo kasiah sayang nak, mangabek jo tali budi babungo santun jo ibo, pamor datang susah mandapek kharisma ka tibo surang sinan wibawa tapampangnyo. Adopun hiasan jo ukiran mangko manih dipandang mato sajuak hati saleso batin banamo baramah tamah. Banyaklah sengeang dari galak dapek sanjuang indak malantiang kanai upek pantang mangaluah karitik jadi vitamin. Kayo musikin tak basisiah nan kurang sapo dahulu nan lai kama kapai. Tapi kok tak basuo nan sado nantun nak, kalau kaulu-ulu tibarau bawa kajai simpainyo dawai jo bantuak indak manakah jo kilek jauah sakali elok tinggakan mato sabik. Kato kok urak-urak ungkai barundiang taranjak-anjak, patang pakek barisuak caia budi tasingik di nan rami agamo mangulik dasun tiok disapo tak babunyi asa diimbau tak manyauik suko mamanciang jo balango, nan runciang nyo rawik juo. Itulah pantang cilakonyo nak, jadi panghulu pucuk bulek pimpinan dek urang banyak. Jauahkan bana tu nak kanduang upek sarapah nan katumbuah doso lah anak nan ka dapek, Ayah tak rila tantang itu.
O… nak kanduang imbauan ayah, agak parapek molah duduak nak nyato ujuik kato-kato. Pado jangko takaran umum ukuran pasa nan biaso, sawajah tantang panghulu, pamangku adat di nagari manaruah saraik pamakaian kriteria kecek urang ado sabaleh bilangannyo, manolah jinih nan sabaleh, partamo Islam, kaduo musti laki-laki, katigo banda tajunan aia, kaampek baligh berakal, kalimo sehat lahia batin, kaanam urang arih babudi aluih, katujuah piduli jo anak buah, kasalapan, kasiah jo ibo pado adat, kasambilan manaruah jiwa pemimpin, kasapuluah adil sarato jujur dan nan kasabaleh ringan muluik lamak barundiang. Satantang Islam agamonyo itulah saraik pokok pangka, salua agamo Islam tartulak jadi panghulu saraik sapuluah tak balaku. Sabab baitu kato ayah, nan jadi landasan adat urek tunggang tali mariahnyo nyatolah hadis jo Qur’an adat basandi syarak, syarak basandi kitabullah. Kok nyato inyo urang kapi ataupun murtad baliak gagang, gugua sugalo kewajiban tangga rangkaian adatnyo. Usahkan ka jadi datuak nak baban panghulu ka dipangku manjadi sutanpun tak mungkin. Punah warihnyo jadi minang babasuah jajak di pusako haram mamakai namo suku talantiang di rumah gadang. Baitu bunyi undangnyo dalia nan indak ragu lai pasang sudah paku lah mati.
Itu nan partamo. Nan kaduo, urangnyo musti laki-laki sabab sapanjang ukuran syarak laki-laki nyato pamimpin babateh pado parampuan. Arjalu kawamun ‘alannissa, baitu ayat mangatokan landasan hukum syariatnyo. Nan katigo babanda tajunan aia, jaleh pusako pawarisan nyato basasok bajarami basuo pandam pakuburan bukan inggok bukan mancakam bukan pulo urang malakok talukih di dalam ranji. Nan kaampek baligh berakal, alun sampai ukuran umua urang tabilang anak-anak dilua saraik tu namonyo. Diadaik Koto Piliang dek karambia tumbuah dimato arihnyo langsuang dari mamak buliahlah gala dilewakan walau datuaknyo paja ketek namun mamacik tampuak andiko talimpah bakeh nan patuik sampai mananti inyo gadang. Nan kalimo, sehat lahia sehat di batin. Kok badan sakik-sakitan, sakik nan tidak kunjuang cegak salah bao kurang anggoto cacat pisik bak kecek urang dilua bilangan adat atau gilo dalang jo pasiak kandua sabalah tali gitarnyo nyato baluhak kurang panuah indak baruang bakeh masuak lakeklah palang pasak adat pangkek panghulu balarangan. Nan kaanam babudi akhlak bataratik, walau mungkin di pandang mato bantuak lai takah pun ado tapi kok iduik ndak babudi laku parangai busuak anyia akhlak indak manaruah, ilang patuik jadi pamimpin. Nan bak manitih kayu lapuak ibaraik manompang biduak tirih hanyuik sarantau anak buah. Nan katujuah, piduli jo anak kamanakan, sapantun gubalo tangah padang ingek taranak takucawai siang jago malam batanggang pandang caliak nyariang pandanga alih diarek ka malantiang. Alun sakik panawa tibo, baru tagamang lah bajawek tiok tangih makan pujuak baitu sifaik rang gubalo. Nan kasalapan, kasiah jo cinto pado adat babaiak sangko jo pusako undang-undang bajunjuang tinggi, kok nyampang ragu jo adat hati bainggan manarimo dalam nan inyo baindakkan antilah jadi panghulu urang munafik tu namonyo. Santano lai ka mangawik adat di saik dpakainyo. Jo kok taraso mambarek-i tibolah cacek tak babandiang dikatokan adat lah kuno lah tingga caro bapikia mahambek garak pambangunan. Di tangannyo adat ka caia tu nak, bapitaruah antah ka mancik musang manjadi induak ayam. Nan kasambilan leadership, pandai manyusun jo maatur, bijak malenggang ka talenggok sasuai agak jo ajiah dek aluih karajo tukang indak bakasan sambuang paran. Nan bungkuak makanan tarah, nan kasek makanan rawik, sasuai mangko takanak talatak suatu dimakannyo. Nan kasapuluah, adil sarato jujur, adil dalam mahukum jujur dalam manimbang di tangah latak tulang pungguang. Sakadar manimbang samo barek nak, jo kok maukua samo panjang tibo mambagi samo banyak. Alun sampai hakikat adil jujur nan patuik diragukan. Sabab baitu kato Ayah, samo barek ameh jo perak ganiah marekan saukuran dagiang satandiang jo galeme. Itulah zalim banamokan. A… cubo Ang pikia Ang ranuangkan nak, dek ingin babuek adil jujur nan luruih-luruih tabuang ang karek kayu samo panjang, rumah apo nan katagak? Ka baalah bantuak rumahnyo kalau tunggak jo paran samo panjang rasuak sapanjang itu pulo taruih kapado kusen pintu anak janjang kasau jo laeh hinggo ka pasak pintua dapua, ukurannyo ampek-ampek meter, lai ka jadi rumah? Nah dek anak baradiak kakak, nan adiak sadang di TK nan kakak nyato SMA diagiah jajan samo banyak dibari saribu surang, mako kejamlah waang ke nan gadang, indak sampai samangkuak bakso. Lobo namonyo ke nan ketek, jajaj pemen tigo ratuih, minum mambaok dari rumah. A… baa makonyo adil, dimaa talatak kajujuran? Agiah nan ketek limo ratuih bari nan gadang tigo ribu, itu baru nyo sadang elok. Mako hakikat adil kajujuran nak, iyolah malatakkan suatu pado tampek tapakai alua jo patuik, seimbang serasi dan selaras. Di jari lataknyo cincin, di langan takanak galang maliek jo mato batin. Nah iko saraik kasabaleh nan panghabisan banamo pamimpin tauladan basambuang ateh jo bawah sapaham baliak batimba komunikatif kecek rang kini. Baalah elok bunyi rabab nak dek pakak urang mandanga baliau malengah sajo mako paralu basiang ateh tumbuah mamandang di ateh rupo cito lalu mukasuik sampai sasuai umpan jo ikan biduak santondan jo pandayuang itulah sabaleh saraik nak, itu pulo pandapek ayah sapanjang ilmu nan tasimpan, mungkin di tambo tak basuo dek rang cadiak balain sabuik dek nan pandai batuka bunyi ujuiknyo kasitu juo. Ayah mambaco nan tasirek tingga dek waang mamahami.
Didulang sadulang lai pandulang ameh malako ayah ulang saulang lai panyambuang nan putuih cako. Sapanjang paparan ayah tadi nak, bilangan saraik dek panghulu ado sabaleh parkaro tapi kalau dikampo naknyo kucuik dilipek diguluang-guluang jadilah inyo ampek macam baitu sapanjang adat. Kok ado urang batanyo manga kok sampai ampek sajo, indak tigo ataupun limo, tujuah lapoan jo sapuluah? Jawabnyo sasudah iko ayah tarangkan, kini rundiangan ditaruihkan nak, yaitu satantang syaraik panghulu batasan kecek rang kini kriteria bahaso aluihnyo. Ado papatah mangatokan tiok lasuang ba ayam gadang tiok munggu babalamau kalau dirunyuik dipanjangkan diambiak ka ujuik paham mako dapeklah di ma’anakan, bahwa satiok kapa ba nahkoda tiok pasukan bakumandan tiok jamaah ba imamah tiok kumpulan bakatua satiok PT. punyo dirut satiok suku bapanghulu. Makonyo ayam bapamisa nak, babaliak ke undang tadi tiok lasuang ba ayam gadang, indaklah lain mukasuiknyo di tangah galanggang lasuang, ayam gadang nan bakuaso. Lasuang adlaah lambang komunitas sebuah unit masyarakat nan punyo wilayah mamurakyat langkok pimpinan perangkatnyo. Walaupun duo – tigo baayam gadang sikua sajo nan bakuaso, nan lain patuah ka kumandan. Itulah inyo panghulu urek tunggang, pucuak nan bulek pusek jalo pupunan ikan, mamaciak taraju di kaumnyo. Mako mancari sosok panghulu nak, ideal cakak mamimpin panutan umat dibawahnyo, ado ampek kriteria. Ditamsilkan ka ayam gadang nan batando ba pembawaan punyo karakter kharismatik yaitu partamo nan sirah ranggahnyo kaduo nan bakilek bulunyo, katigo nan badarai kukuaknyo, kaampek dilasuang pamainannyo. Sadangkan nan panjang susuah indak tamasuak panilaian doh sabab hakikat susuah jo taji adolah simbol kakarasan disiko otak nan paralu bukan jo otot bapanggakkan. Nah mari koti bacokan ciek-ciek. Kok ayam baranggah sirah tandonyo indak bapanyakik, kalaulah hitam ranggah ayam gilo makuak-akuak surang berak kapua angok bagarau mato layua bulu maramang ikua kulai paruah ka tanah cubadak mudo ka kawannyo. Mukasuiknyo nak, urang nan sehat lahia batin langkah kamek garak nyo lapeh utak janiah jiwa barasiah baru salasai pimpinannyo. Juo barikuik pola pikir, kinerja kebijakan dan kepekaan sadonyo sehat terkondisi. Kuniang bukan karano kunik, lamaknyo bukan dek basantan indak ciluah bebas KKN urang barasiah lua dalam lahia coga batin salasai, itu ciek tu. nan kaduo nak nan bakilek bulunyo, yaitu gagah necis pede jantan banyali besar kalau loyo kuyu marumuak makai indak sandereh di maa wibawa ka tumbuahnyo. Lagak bukan di kain maha nak gagah bukan dek banyak baju. Tapi nilainyo di penampilan sumbernyo di dalam jiwa membayang lalu ka paroman digarak nampak cahayonyo, mako nan disabuik bulu bakilek bukanlah hanyo licin seganyo tapi basinar panji-panjinyo. Pantulan nur nan di dalam tidak punya beban, baitu istilah populernyo. Salanjuiknyo pulo pilihan nan katigo yaitu badarai kukuaknyo, lantang kalau mangecek barasiah buah tutuanyo, jaleh irama vokal baseni baintonasi buah katonyo bama’ana ibaraik padi boneh satangkai sarimah haram bana nan ampo tatunggang ditampuang urang taserak makanan piliah. Tapi samantang pun baitu nak, nan didanga bukan nyanyian urang mamandang nan balagu. Tiok kalua dari hatim hati lah pulo manarimo kalau maluncua dari muncuang sakadar malayok di talingo nilai rangkaian kato-kato bukan manih lamak batutua indak sorak badantang-dantang tapi buah isi katonyo.
Kabanaran nan tahan bandiang luruih nan makanan tiliak bukti nan bisa dikakokkan. Itulah beda antaro ota jo pituah antaro pidato jo ceramah antaro kampanye jo pangajian. Mako nan dimukasuik kukuak badarai indak lain indaklah bukan kato manganduang kabanaran disampaikan jo muluik manih. Lamak tibo di talingo sajuak tajun di hati tapakua batin manarimo. Komunikatif, nyambung istilah di Betawi, bahakimah caro lamonyo. Nah, iko nan panghabisan, nan kaampek di lasuang pamainannyo. Jo kok pamain tapi banda raok ilia tabang ka mudiak tiok paga tiok bakukuak. Lasuang tingga musang maintai taranak gaduah baciok-an pamimpin kapunduang tu namonyo, lah sasek mamiliah bapak ayam. Padohal takalo maso dahulunyo, saat amanah batarimo bajawek jo pasatiran basumpah jo demi Allah bajujuang kitab Qur’an, nyampang dikana ta’alia-nyo nak ikarar sumpah nan babaconan ipuah nan tidak katawaran, biso nan bukan alang-alang Allahu Rabbi nan katahu. Mandanga lafaz-nyo sajo misa kapado kayu mati, manggaga pitalah bumi bagoyang langik nan tujuah gumanta alam bakuliliang.
Cubo ang pikia nak, nyampang khianat jo amanah janji sakadar buah muluik sumpah nyo ganti gulo-gulo, tangguang jawab dibaok lengahkan taranak indak tagubalo, anak buah serak baserai, mako padahannyo kaateh indak bapucuak, kabawah indak baurek, ditangah digiriak kumbang. Awak indak baurek lai, badan mumuak sabaliak batang, pucuak rogek badaun indak, tagak juo mamancang bumi baralah kabarek panangguangan nak, nyampang barantiang salai daun dapek bagayui kalelawa tansano rabah tabalintang disapo juo dek tindawan. Tapi apo kadayo kayu mati nak, taseso di tangah padang basinggam jo matohari pupuik angin jo ribuik. Kok siang batuduang awan, kok malam salimuik ambun. Itu barulah kieh kato bayang, ko non pulo ditapasiakan dibaco ujuik maripaiknyo Allahu’alam parasaian. Kaateh indak bapucuak, aratinyo putuih gantuangan tali langik, murka Allah nyato manimpo. Kabawah indak baurek, tangga hubungan dengan bumi, manyumpah umat nan dipimpin. Di tangah digiriak kumbang, punah wibawa namo baiak mancibia mungkadukallah itulah dalia nan sakah nak, kalau panghulu mengkhianat, pamimpin urang kualat pajabat mancakiak rakyat, tangguang dek angku kutuak urang sapantun kayu mati tagak merana sepanjang masa, derita tiada tara hina dina di alam maya. Na’uzubillah tsumma na’uzubillah.
Kini rundiangan diganjua suruik nak, panjapuik nan tingga cako satantang ampek maampek. Adopun angko ampek angko batuah, angko pusako jak dulunyo sukatan adat Minang Kabau. Tiok suatu tabagi ampek, tajalin di undang-undang talukih dalam limbago sampai kini barubah indak. Cubo ang simak jaleh-jaleh, adat tabagi pado ampek, yaitu adat nan sabana adat, adat nan taradat, adat nan diadatkan dan adat istiadat. Kato ampek bagiannyo, yaitu kato pusako, kato mufakat, kato dahulu batapati kato kudian kato bacari. Aturan tabagi ampek, aturan adat, aturan syarak, aturan undang dan aturan cupak. Pamimpin ado ampek urang nak, banamo urang ampek jinih, yaitu ado bapanghulu, ado malin, ado manti cukuik kaampek jo dubalang. Kabinet pagaruyuang banamo basa ampek balai. Bandaro di sungai tarab, indomo di siruaso, mahkudum di sumaniak, tuan kaji di padang gantiang. Ampek pasa buliah manggadai yaitu maik tabujua tangah rumah, gadih gadang indak balaki, rumah gadang katirisan, adat indak badiri. Arah bajalan ampek macam, partamo jalan mandaki, kaduo jalan mandata, katigo jalan manurun nan kaampek jalan malereang. Nak, siriah langkok pun ampek juo nak. Yaitu badaun siriah, babuah pinang, basadah, bagambia. Ramuan ubek ampek daun, kumpai, cikarau, sitawa, sidingin. Kok tibo mambuek samba, balado, bagaram, babawang, baasam. Sasukek ampek cupak, sacupak ampek gantang, sagantang ampek omok. Rumah gadang bagonjong ampek, pantun satanggak ampek-ampek, saraik nagari bakaampek suku, baitu sataruihnyo jihad nan ampek, suok, kida, muko, balakang, ateh, baruah, ilia jo mudiak, utara, selatan, timur, barat, api, aia, angin jo tanah. Sampaipun nak, kapado parmainan ampek juo. Silek balangkah ampek, saluang bagirik ampek, kudo dilapeh ampek-ampek, main domino ampek urang, bakoa barampek juo. Pendeknyo sugalo ampek nak, ampek, ampek, ampek jo ampek. Banyak lai kalau dibilang ayah cukuikkan sado nan tun dietong bahabih maso. Itulah sabab karanonyo, jo kok tak tahu jo nan ampek, tacacek di dalam adat tacalo di masyarakaik, pakak, mada, bungkuk sarueh indak manangkok antenenyo, indak tahu jo nan ampek, ma’ananyo indak tahu jo aturan. Sabab undang-undang sakabek ampek, kok lai paham jo paraturan, dikatokan urang maampek baitu aturan rang saisuak nak.
Muhammad Rasulullah, adolah lambang kapemimpinan tuladan nan tidak kunjuang usang. Baliaulah king of king, panghulu dari sugalo panghulu, di barat atau di timur, dari dulu taruih bak kini sampai balipek alam nang ko. Indak lamo jadi panghulu, tigo baleh musim tapakai mamaciak tampuak suku Arab, batuka colok dunia ko, dari bakabuik tarang jilah bakisai adat Jahiliah tatagak adat islamiah. Ilia sanang mudiak santoso, sumarak alam bakuliliang, mardeso sugalo umat, itulah sabab karanonyo nak, diantaro saratuih rang pilihan, baliau surang nan tabilang nan lain buliah diindakkan baitu paparan buku karangan pujangga urang Barat Nasrani pangikuik Nabi Isa, ndak urang Islam mangatokan doh, sapanjang surah guru-guru, manuruik kaji nan badanga nak, sabagai Rasul ikutan pidoman urang akhir zaman, baliau mamakai ampek sifaik. Sifaik nan patuik kito tiru jalan tabantang kaditampuah dari dunia lapeh akhirat. Kok manyimpang sasek arah, indak ragian nan batiru. Mako sakapa pasisia taniayo nan kodoh hanyuik dahulu handam karam indak batumpang. Manolah sifaik nan ampek nak, partamo siddik, kaduo amanah, katigo fatanah, kaampek tabligh. Mari kito tapak ciek-ciek, amanah aratinyo mambanakan, mambanakan satu kabanaran, kabanaran mutlak nan tak tabandiang nyato datangnyo dari Allah. Alhaqqu mirrabbiq falatakunna minal muntarimu, satiok nilai kabanaran timbangannyo ka Al-Qur’an, walau logika manulaknyo. Suaro banyak tak jaminan, ruang dan waktu tak mambateh, nan bana tataplah bana, bia sakaum maragukan. Itulah sikap Abu Bakar. Dek mambanakan di salah Nabi baliau dapek galaran Siddiq, Abu Bakar Siddiq ra. Mangkonyo nak, mancari kabanaran ado takaran timbangannyo. Silahkan rapek sanagari, barundiang urang cadiak pandai pakaikan alua dengan patuik, mancari bana nan sabuah, tapi tunggu dulu mamakaikannyo sabalun naiak ka timbangan, sabalum syarak mambanarkan. Kok lah sapakaik maiyokan indak balawan jo syariat itulah bana nan hakiki. Itu pulo nan dikatokan syarak mangato, adat mamakai. Kok kamanakan barajo ka mamak, batua, mamak barajo ka panghulu, buliah, panghulu barajo ka mufakat, musti, mufakat barajo ka alua jo patuik, iyo, alua jo patuik barajo ka bana, harus, bana bardiri sandirinyo, tunggu dulu dong. Masiah tagantuang urusannyo lanjuikkan karajo bana yaitu Allah SWT. Mangkonyo samparono nak, kamanakan barajo ka mamak, mamak barajo ka panghulu, panghulu barajo ka mufakat, mufakat barajo ka alua jo patuik, alua jo patuik barajo ka bana, bana barajo kapado Al-Haq. Inyo nan badiri sandirinyo, itulah baru samparono adat. Kasimpuylannyo nak, sifaik siddiq mukasuiknyo, mambanakan satiok nan bana, walaupun rumik mangatokan, “ulil haq walau” muran katokan nan bana walaupun pahik baitu wasiat Rasulullah. Nah, kini nan kaduo. Nan kaduo amanah, amanah aratinyo jujur, jujur ke diri surang, jujur ke urang lain dan jujur kapado Allah. Itulah sifat Rasulullah, sahinggo baliau bagala Aminu, Muhammad Al-Aminu, baitu tarekh mangawakan. Tando urang bajiwa jujur nak, satiok pasan dipasampai, satiok pakirin dipalalu, satiok pataruah dipaliharo. Kalau mangecek indak panduto, kalau nyo bajanji ditapati, ikarar ditaguahinyo, tansano tasasek arah inyo baliak ka pangka jalan, sasek mamakan mamuntahkan, salah ambiak mangumbalikan, tadorong cotok malantiangkan. Pangka batulak kajujuran adolah nurani dalam hati, talago fitrah dalam jiwa, labuahannyo ikhlas lapang dado, tawakal saba jo rilah. Nurani kok kalah dek napasu, timbua khianat jo munafik, sinan bamain aka ciluah, cadiak buruak urang namokan. Dituka baruak jo cigak, maimbuah saikua karo urang tagagau nyo marusuak. Nyampang baliau rang panggaleh, timbangan bakarajokan, basuo jo niniak mamak pusako tinggi dilegonyo, tibo dek hakim jo jaksa undang jo hukum nan dirawik. Kok inyo pajabat kantua, pambukuan direkayasa, nyampang tatumbuak jo ulama ayat Tuhan dikarek-karek halal jo haram dipalungga. Kalau ang lah tau nak, musuah satiok kajujuran adolah lobo sarato tamak, sombong jo takabua. Indak nan tinggi dari pucuak, indak nan gadang dari baniah, awak sianu jo nyo awak. Salero tunggang ka nan lamak, kok mato condong ka nan rancak, itu wajar itu manusiawi, tapi dek hati paliangan Allah dek mato paliangan setan, punyo urang disantuang juo. Tibo godaan dek napasu datang bisikan dek dubilih aa katonyo, kalau iko contoh barangnyo sarik buliah jarang basuo beko urusan di bulakang. Dima baranak dima dibuai, dima tumbuah dima disiang, kok tak kini pabilo lai. Mako tarambaulah inyo ke maksiat, lah karam baru manyasa. Adang jo jatuah di nan data nak, barasiah hati dari awak elok niatan dahulunyo. Tapi dek tabukak pintu rasaki, basuo kijang tauik batamu anau mintak sigai, sinan baputa baliang-baliang, ilang jujur tabik khianat.
Dek itu ayah ingekkan, usah bamain tapi jurang nak, ijan panagak di nan cupiang, hati-hati manjago diri, hanyuik kok indak kapintasan. Adil-adil kalau mahukum, jujur-jujur pagang amanah, arek-arek mamacik janji. Kok iyo saluak ka dikanakkan itulah baban dikapalo nak, baban nan usah dicayahkan barek ringan, musti dijujuang. Kok karih ka ang pasisik sinjato bisa makan tuan, runciangnyo mancucuak pinggang mato tajam baliak batimba, biso nan indak katawaran ipuah nyo racun manyeso ang. Ang ndak tau contoh jujur, ba’a bana caronyo jujur? Caliaklah jujur tukang pangkeh nak, guntiang nan runciang dikacanyo, kapalo bulek basarahkan, pisau nan tajam diganggamnyo lihia sabatang bahonyokan, karano apo, karano tatanam kayakinan raso inyo jujur jo tugasnyo, bandiangkan jo rang gilo mamaciak rantiang, sakampuang urang maandok sabalik urang mainda sanjato di tangan rang tak jujur. Paham ang mukasuik nyo yuang. Nah, nan katigo fatanah. Fatanah artinyo cadiak, pintar, intelektual. Cadiak paralu dalam hiduik, bia untuak diri sendiri, kok kunun mamimpin urang banyak. Kalaulah cadiak nan bamain, kabek nan arek jadi lungga, ruang nan sampik jadi lapang, rusuah batuka gadang hati, tak luluak nan tak katanaman, alun ditanyo lah bajawab, aso disabuik duo dapek, tigo takanak ampek sudah, tabu sarueh jadi saparak. Tapi caadiak nan lia tak bakakang, mularaik ka urang banyak, manyeso ka masyarakaik nak, ganas balabiah bak harimau, sabuas-buas binatang, makannyo sakanyang paruik lah kanyang nyo lalok panjang. Tibo nan cadiak masuak rimbo, asah manjala disembanyo, hutan baluka disasoknyo, jo urek aua dikuihnyo. Cadiak nan maa tu nak, cadiak buruak. Cadiak nan dimukasuik jo fatanah, iyolah cadiak tahu pandai, lamak dek awakkatuju dek urang, awak mandapek urang ndak kahilangan. Padang ditampuah tak barangin lauik dikundak tak bariak rumpuik tarang bilalang dapek.
Katahuilah nak, adopun cadiak karajo utak, mandapek parentah dari hati, zat iradat nan bakandak, lalu diracik ditarawang, diolah, dianalisa. Tibolah ide jo gagasan, manjadi rencana nan tepola tatuang di rekayasa. Kok tatumbuak di jarak jauah, dicari jalan babaliak pokok ketek labonyo gadang, tali sayuik pangabek arek tapak buruak tagadai maha. Lah, lah sudah utak bapikia, lalu dibaok turun ke bawah ditimbang ka sanubari, disinan raso bamainnyo itulah tahu rang namokan. Salain diusua dipareso, luluih saringan aka budi, tagaknyo lai di nan data jalannyo alah di nan luruih arahnyo batua di nan bana. Baru taujuik dalam garak, basuo dalam amalan, itulah pandai kanamonyo.
Sari kato isi rundiangan nak, urang nan cadiak tau pandai baputa kincia-kincianyo bamain raso di dalam sinan basuo bijaksano. Raso dibaok naiak, pareso dibaok turun, itu pituah dek nan tuo. Maananyo apo kandak hati nan dibawah dibao naiak kakapalo, karajo utak nan diateh, dobaok turun masuk dado. Mako nan cadiak iyolah utak, nan tau ariah jo raso nan pandai garak cando kio. Atau pikiakan jo utak, timbanglah jo nurani, ujuikkan jo amalan. Itulah inyo urang nan cadiak, tau jo pandai. Jo kok diambiak dalia nangko nak, dapeklah ayah katokan baraso golongan urang cadiak pandai indak indentik jo sikola doh. Status sarjana intelektual alunlah jaminan urang pandai. Nan jaleh baliau hinggo cadiak, tingga nan duo langkah lai baru tibo di cadiak pandai. Nah, iko nan panghabisan, nan kaampek tabligh. Tabligh artinyo manyampaikan, sabagai utusan Allah baliau wajib manyampaikan, manyampaikan sugalo pasan nan datang dari nan manyuruah, tak ado tasuruak tarsambunyi sadonyo kameh dipalalu hinggo salasai samparono. Mako dek kito umaik baliau wajib maniru manuladan mangikuik sunah Rasulullah.


text:
Bahaso Minangkabau
Baso Minang tamasuak Rumpun Bahaso Austronesia. Baso Minang acok disabuik sacaro umum dalam Bahaso Indonesia sabagai Bahasa Padang.[1] Baso Minang dipakai dek urang Minang di Sumatra Barat, sarato urang Minang nan barado di rantau[2] atau di daerah-daerah lain di Indonesia jo di lua nagari.
Baso Minang iko punyo banyak dialek. Bahkan dialek di duo nagari nan basampadan sajo bisa babeda. Ado dialek nan agak bairama, ado nan rato sajo, bahkan ado pulo nan agak kareh. Tapi sacaro umum baso Minang dialek Padang nan manjadi bahaso pangantar bagi suku Minang tarutamo dalam mangecek sahari-hari maupun dalam kasusastraan Minangkabau. Baso Minang dialek Padang dipakai karano dialek itu tabantuak dari pacampua'an sagalo macam dialek nan ado di wilayah Minangkabau.
Bahaso Minang barado dalam kategori nan cukuik aman dari kapunahan dek karano masih digunokan sabagai bahaso sahari-hari dek masyarakaik Minangkabau. Banyak urang Minangkabau nan marantau ka babagai daerah, namun bahasa Minang masih juo mareka baok jo mareka gunokan dalam mangecek sahari-hari jo sasamo urang Minang.
Daftar isi
Sebaran pamakai[suntiang | suntiang sumber]
Manuruik sijarahnyo, mulonyo bahaso Minangkabau taseba pado wilayah bakeh kakuasoan Karajaan Pagaruyuang nan bapusek di padalaman Minangkabau, Sumatera Barat. Bateh-batehnyo biaso dinyatokan dalam ungkapan Minang atau Tambo Minangkabau barikuik iko:[3]
- Dari Sikilang Aia Bangih
- Sampai ka Taratak Aia Itam
- Dari Sipisok-pisok Pisau Hanyuik
- Sampai ka Sialang Balantak Basi
- Dari Riak Nan Badabua
- Sampai ka Durian Ditakuak Rajo
Dari sisi harafiahnyo bateh-bateh nagari nan disabuikan ko marupoan sasuatu nan indak pasti, namun kamudian ado pandapek baso kawasan tasabuik dipasangkokan antaro lain: Sikilang Aia Bangih adolah bateh baraik dayo, kini di kabupaten Pasaman Barat nan babateh jo Kabupaten Mandailing Natal, Sumatera Utara; Taratak Aia Itam adolah bateh tenggara, dakek Taluak Kuantan di Kabupaten Kuantan Singingi, Riau; Sipisok-pisok adolah bateh utara sampai ka Sialang, Kabupaten Lima Puluh Kota, Sumatera Barat nan babateh jo Rantau Barangin, Kabupaten Kampar, Riau; Riak Nan Badabua adolah Pasisia Salatan; nan taakhia Durian Ditakuak Rajo adolah bateh dakek Kabupaten Bungo, Jambi.[3]
Ahli-ahli bahaso lah manaliti baso dialek-dialek bahaso Minang, salain dipagunoan di Sumatera Barat, basuo juo di babarapo daerah di pabatasan Jambi (sapanjang sungai Batanghari), Kampar (Riau), kalompok-kalompok di pasisia Aceh Barat (dinamoan suku Aneuk Jamee), jo Nagari Sambilan (Malaysia), nan niniak muyangnyo barasa dari ranah Minang sajak berabaik-abaik nan lalu (deknyo disabuik Baso Nogoghi/Nogori).[4][5] Panalitian lain manamuan baso bahaso Minang banyak dipagunoan juo di daerah Mukomuko (Bengkulu), Natal jo Barus (Sumatera Utara), Tapak Tuan (Aceh), sarato di Bangkinang, Pakanbaru, jo Taluak (Riau).[6]
Dialek[suntiang | suntiang sumber]
Bahaso Minang mamiliki banyak dialek, bahkan di duo kampuang nan dipisahkan dek sungai sakali pun dapek mampunyoi dialek nan balainan. Manuruik Nadra, di wilayah Sumatera Barat bahaso Minang dapek dibagi dalam tujuah dialek, yaitu:[7]
- Rao-Mapat Tunggua
- Muaro Sungai Lolo
- Pangkalan Lubuak Alai
- Payakumbuah
- Agam-Tanah Data
- Pacung Soal
- Koto Baru
Salain tu, dialek-dialek Payakumbuah, Agam-Tanah Data, jo Pacung Soal masiang-masiang dapek dibagi pulo ka dalam duo sub-dialek.[8] Tamsin Medan bapandapek bahaso pabedaan nan sangaik manonjol adolah antaro dialek nan ditutuakan di Kabupaten Pesisir Selatan jo dialek di Kabupaten Mukomuko, Bengkulu.[9]
Dialek bahaso Minang nan ditutuakan dek sabagian panduduak di sapanjang pasisia barat pulau Sumatera mulai dari Mandailing Natal, Sibolga, dan Barus di Sumatera Utara disabuik juo jo namo bahasa Pesisir; sadangkan dialek bahaso Minang nan ditutuakan di Singkil, Simeulue, Aceh Selatan, Aceh Barat Daya jo Meulaboh disabuik juo jo namo bahaso Aneuk Jamee.[rujuakan?]
Subagai contoh, barikuik iko adolah pabandiangan antaro babarapo dialek bahaso Minangkabau:
Untuak komunikasi antar panutua bahaso Minangkabau nan sadamikian baragam iko, akhianyo dipagunokanlah dialek Padang subagai bahaso baku Minangkabau nan biaso disabuik Bahaso Padang atau Bahaso Urang Awak. Bahaso Minangkabau dialek Padang ikolah nan manjadi acuan baku (standar) dalam mangecek bahaso Minangkabau tarutamo di parantauan.
Bahaso Aneuk Jamee[suntiang | suntiang sumber]
Bahaso Aneuk Jamee adolah marupoan satu jinih dialek bahaso Minangkabau. Bahaso daerah nan tasebar di sapanjang pasisia baraik jo salatan Aceh iko, walaupun disabuik badialek bahaso Minangkabau, namun Urang Aceh ado nan manyabuiknyo jo Basa Jamee (Bahaso Jamee) atau Basa Baiko (Bahaso Baiko), dimano sabutan taakhia biasonyo kurang manyanangan hati bagi urang-urang suku/babahaso Aneuk Jamee, sabab dianggap mampacaruik, dimano mareka nan basuku/babahaso Aneuk Jamee surang labiah suko manyabuiknyo jo Baso Jamu (Bahaso Jamu) atau Basa Jamee (Bahaso Jamee).
Pabedaan pado antaro dialek bahaso Aneuk Jamee jo bahaso Minangkabau lainnyo, sangaik mungkin dipangaruahi dek faktor asimilasi jo bahaso Aceh, bahaso Indonesia, jo bahaso Melayu pasisia nan manyebar pulo di pasisia-pasisia Aceh dimano suku/bahaso Aneuk Jamee ado. Ado sajumlah kato nan dalam bahaso Minangkabau ka tadanga kasar, namun manjadi biaso dalam bahaso Aneuk Jamee, samisal kato "Wa ang" nan marujuak pado "Sanak" atau "Angkau". Salain itu, juo ado pamanggalan sajumlah kato dari Minangkabau, sarupo kato "Wa ang" cukuik manjadi "ang" sajo, sarupo jo dialek lainnyo.
Karya sastra[suntiang | suntiang sumber]
Baso Minang untuak mangecek sahari-hari babeda jo baso kasusastraan, acok dalam mangecek manggunoan kalimaik nan pendek-pendek atau dipotong-potong kato akhir sacaro baruruikan. Umpamonyo, Cik cah lu di, wak makan ciek lu (Hancik cacah dulu jadi, awak makan ciek dulu). Samantaro dalam kasusastraan manggunoan kato-kato nan utuah. Kalimaiknyo panjang-panjang sarato banyak mamakai anak kalimaik, nan pangucapannyo dapek bairama sarato takanan suaronyo nan taratur. Karya sastra tradisional Minang punyo pasamoan bantuak jo karya sastra tradisional Bahaso Malayu pado umumnyo, yaitu babantuak pantun, carito rakyat, hikayat niniak muyang (tambo) maupun adaik-istiadaik. Panyampaiannyo biasonyo dilakukan dalam bantuak carito (kaba) atau dinyanyian (dendang).
Pantun[suntiang | suntiang sumber]
Pantun kamungkinan barasa dari pa-tuntun[10]. Pantun tadiri dari babarapo barih dalam jumlah ganok. Satiok barih tadiri dari ampek kato jo irama akhir nan samo. Contoh:
- Den tatah indak tatatah
- Den tutuah juo nan jadi
- Den tagah indak tatagah
- Den suruah juo nan jadi
-
- Kaluak paku kacang balimbiang
- Tampuruang lenggang-lenggangkan
- Bao manurun ka Suruaso
- Tanam siriah jo ureknyo
- Anak dipangku kamanakan dibimbiang
- Urang kampuang dipatenggangkan
- Tenggang nagari jan binaso
- Tenggang sarato jo adaiknyo
Pabandiangan jo Bahaso Lain dari Rumpun Melayu[suntiang | suntiang sumber]
Urang Minangkabau umumnyo bapandapaik banyak pasamoan antaro bahaso Minangkabau jo bahaso Melayu jo bahaso Indonesia. Marah Roesli dalam Peladjaran Bahasa Minangkabau manyabuikkan pado umumnyo pabedaan antaro bahaso Minangkabau jo bahaso Indonesia adolah pado pabedaan lafal, salain pabensoan babarapo kato.
Contoh-contoh pabedaan lafal bahaso Melayu, bahaso Indonesia jo bahaso Minangkabau adolah sabagai barikuik:
- Salain pabensoan akhiran, imbuhan awalan sarupo me-, ber-, ter-, ke-, pe- jo se- dalam bahaso Minang manjadi ma-, ba-, ta-, ka-, pa-, jo sa-. Misalnyo meminum, berlari, terlambat, kesalahan, penakut, jo setiap dalam bahaso Minang manjadi maminum, balari, talambek, kasalahan, panakuik, jo satiok.
- Samantaro itu, imbuhan akhiran sarupo -kan jo -nya dalam bahaso Minang manjadi -an jo -nyo. Contohnyo memusnahkan jo selamanya dalam bahaso Minang manjadi mamusnahan jo salamonyo.[11]
- Pabedaan lainnyo adolah satiok suku kata partamo nan manganduang huruf "e" dalam bahaso Minang manjadi huruf "a".
Pasamoan bahaso Minangkabau jo babagai bahaso lain dari rumpun Melayu dapek dicaliak misalnyo dalam pabandiangan kosakato barikuik:
Contoh kalimaik :
Bahaso Minangkabau:Sadang kayu di rimbo tak samo tinggi, kok kunun manusia
Bahaso Melayu :Sedangkan pohon di rimba tidak sama tinggi, apa lagi manusia
Bahaso Minangkabau:Co a koncek baranang co itu lo inyo
Bahaso Melayu :Bagaimana katak berenang,begitulah pula dia
Bahaso Minangkabau:Indak buliah mambuang sarok di siko!
Bahaso Melayu :Tidak boleh membuang sampah di sini!
Bahaso Minangkabau: A tu nan ka karajo ang?
Bahaso Melayu : Apa yang kamu akan kerjakan?
Pabedaan nan lain dapek dicaliak dalam versi masing-masing dari Pernyataan Umum tentang Hak-Hak Asasi Manusia:
Rujuakan[suntiang | suntiang sumber]
- ^ Grimes dkk. 1995, hlm. 212.
- ^ Khatib 1986, hlm. 1.
- ^ Adelaar 1992, hlm. 3.
- ^ Nio dkk. 1984, hlm. 1.
- ^ Nadra 2006.
- ^ Nadra 1997.
- ^ Medan 1985.
- ^ Usman Z., (1970), Fungsi dan Peranan Bahasa dan Sastra Minang dalam Kebudayaan Lokal maupun Nasional, Seminar Sejarah dan Kebudayaan Minangkabau di Batusangkar.
- ^ Edwar Djamaris, Beberapa masalah dalam penerjemahan naskah Sastra Minangkabau
Dafta pustaka[suntiang | suntiang sumber]
- Adelaar, K.A. 1992. Proto Malayic: The Reconstruction of its Phonology and Parts of its Lexicon and Morphology. Canberra: Pacific Lingusitics, C - 119.
- Grimes, Barbara F., Joseph E. Grimes, Malcolm D. Ross, Charles E. Grimes, dan Darrel T. Tryon. 1995. "Listing of Austronesian Languages", Darrel T. Tryon (ed). Comparative Austronesian Dictionary: An Introduction to Austronesian Studies. Berlin: Mouton de Gruyter.
- Khatib, Yusran. 1986. Bahasa Tulis Minangkabau. Makalah dalam Pertemuan Bahasa dan Sastra Daerah Wilayah Barat di Pekanbaru.
- Medan, Tamsin. 1985. Bahasa Minangkabau dialek Kubuang Tigo Baleh. Pusat Pembinaan dan Pengembangan Bahasa, Departemen Pendidikan dan Kebudayaan.
- Nadra. 2006. Rekonstruksi bahasa Minangkabau. Andalas University Press, ISBN 979-3364-55-6.
- Nadra. 1997. Geografi Dialek Bahasa Minangkabau. Disertasi Doktor Universitas Gadjah Mada. Yogyakarta.
- Navis, A.A. 1984. Alam Terkembang Jadi Guru: Adat dan Kebudayaan Minangkabau. Jakarta: Grafiti Pers.
- Nio, Be Kim Hoa, Zainuddin H.R. Lenggang, Yusran Khatib, Zainil, H. Yusna Yusuf, dan Janizoer Japas. 1984. Sistim Morfologi Kata Benda dan Kata Sifat Bahasa Minangkabau. Jakarta: Pusat Pembinaan dan Pengembangan Bahasa.
Bacoan lanjuik[suntiang | suntiang sumber]
- Bahaso Minangkabau di Ethnologue
- Kamus bahasa Indonesia-Minangkabau Nurlela Adnan, Ermitati, Rosnida M. Nur, Pusat Bahasa (Indonesia), Balai Pustaka, 2001.
- Tata Bahasa Minangkabau, Gerard Moussay (original title La Langue Minangkabau, translated from French by Rahayu S. Hidayat), ISBN 979-9023-16-5.


text:
Sariamin Ismail
Sariamin Ismail (lahia di Talu, Pasaman, Sumatera Barat, 31 Juli 1909 – maningga di Pekanbaru, Riau, 15 Desember 1995 pado umua 86 taun) adolah sastrawan Indonesia. Baliau adolah tokoh panulih Indonesia nan mulai manulih sajak umua 16 taun, novel partamonya bajudul Kalau tak Untung nan ditabik'an dek Balai Pustaka pado taun 1934. Dikenal sabagai pangarang partamo Indonesia dari kaum padusi. Dalam manulih novelnyo, atau manulih di surek kaba, baliau manggunoan namo samaran Selasih, atau Seleguri, atau gabuangan dari kaduo namo tu, Selasih Seleguri. Baliau manulih untuk babarapo surek kaba tamasuak Pujangga Baru, Panji Pustaka, Asyara, Sunting Melayu, dan Bintang Hindia. Baliau pernah manjabaik sabagai katua Jong Islamieten Bond cabang Koto Bukittinggi (1928-1930). Pado 1934, baliau adolah editor Suara Kaum Ibu, surek kaba di Koto Padangpanjang. Pado 1947, baliau tapiliah sabagai anggota parlemen daerah untuak provinsi Riau.
Karya[suntiang | suntiang sumber]
- Kalau Tak Untung (1933)
- Pengaruh Keadaan (1937)
- Puisi Baru - kumpulan puisi (1946)
- Rangkaian Sastra (1952)
- Seserpih Pinang Sepucuk Sirih - kumpulan puisi (1979)
- Panca Juara (1981)
- Nakhoda Lancang (1982)
- Cerita Kak Murai, Kembali ke Pangkuan Ayah (1986)
- Ungu : Antologi Puisi Wanita Penyair Indonesia (1990)
Pautan lua[suntiang | suntiang sumber]
- Nama saya Selasih
- Perempuan pengarang pertama Indonesia (Profil Sariamin Ismail di Sastra-Indonesia.com
- Penulis Selasih (Profil Selasih di Taman Ismail Marzuki)
- Film dokumenter Namaku Selasih garapan Lontar Foundation
- Katalog beberapa buku karya Selasih terbitan Balai Pustaka dan Kemendiknas


text:
Pasambahan Manjapuik Marapulai
(Dilangsungkan di atas rumah)
Sutan Parmato : (juru bicara pihak keluarga calon mempelai wanita berdiri sambil mengangkat sembah). Ma angku Sutan Sinaro ? Sambah tibo ka haribaan angku !
Sutan Sinaro : (juru bicara pihak keluarga calon mempelai pria berdiri juga sambil mengangkat sembah). Manitahlah angku Sutan Permato.
Sutan Parmato : Sungguahpun angku surang – tampek ambo manibokan sambah – nan sarapeknyolah niniak mamak nan gadang basa batuah – alim ulama cadiak pandai – suluah bendang dalam nagari langkok jo Bundo Kanduang – amban puro limpapaeh rumah nan gadang – sarato nan mudo-mudo – nan capek kakiringan tangan – parik paga dalam nagari Ketek indak disabuik namo – Gadang indak diimbaukan gala – nak jo sambah sajo kasadonyo – kami muliakan…(Kembali mengangkat Sembah dan melanjutkan lagi kata-katanya).
Apo nan manjadi isi pasambahan – iolah tantangan kami alek nan tibo – Nan sabondong lalu – satampuah suruik – sasuai jo janji nan dikarang – sarato padan nan lah diukue – iolah tibo kami disiko – Kok datang alah basambuik – kok tibo alah basonsong – lah dibao naiak kateh rumah – kok duduaklah bakambangkan lapiak – alah kami balapeh angah.
Baa nan sakarang kini nangko – Kok dirantang namuah panjang – Elok dipunta naknyo singkek – Batanyo kami ka sipangka – Kok ado nan taraso diati – nan ta ilan dimato – alahko buliah dikatangahkan ?
Sutan Sinaro : Alah sampai di angku Parmato ?
Sutan Parmato : Alah, Sutan!
Sutan Sinaro : Apo nan manjadi panitahan dek angku Sutan Parmato tadi – alah dalam adaik dalam pusako – alah taracak diundang alah tasungkuik di limbago – Ibaraik urang batukang – alah dibarih makan pahek – alah dirasuak manjariau – Tapi samatang pun baitu – iyo juo bak pangaja urang tuo-tuo kito – Jikok babiduak banakodo – Jikok bajalan banan tuo – Nak ambo elo kato jo mupakaik – mancari rundiang nan saangguak – Basaba malah angku mananti !
Sutan Sinaro : yo ambo nanti malah ?
Sutan Sinaro : (menunjukkan sembah kepada ninik mamak rumah : Dt. Batuah)
Ma angku Datuak Batuah? sambah tibo kaharibaan angku datuak !
Sutan Sinaro : Tantangan rundiang alek nan tibo indaklah raso kadiulang – Kok bisiak lah kadangaran – kok imbau lah samo kalampauan – Baa di kito kini nangko – kok kato alun bajawek – kok gayuang alun basambuik – iyo nak mintak sipaik bakeh angku Datuak – Baa po dikito pambarinyo ?
Dt. Batuah : Apo nan manjadi panitahan dek Sutan tadi – iyolah kato sabananyo – adaik tanyo iyo bajawek – adaik gayuang iyo basambuik – Tantang jawek bakeh si alek – jalan nan pasa kito turuik – labuah nan golong kito tampuah – Jikok batanyo lapeh arak jikok barundiang sudah makan – Pulang maklum bakeh Sutan !
Sutan Sinaro : Baa nyo kalau angku Datuak nan manyampaikan…?
Datuak Batuah : Karano Sutan nan manabang – eloklah Sutan juo nan manutuah!
Sutan Sinaro : Jadi malah angku. (Lalu menunjukkan sembah kembali kepada St. Parmato) Ma angku Sutan Parmato? Maaf dimintak sapuluah jari – karano lah rasah angku tagak mananti – maklumlah bajalan indak sadang salangkah – jalan babelok bakeh lalu – Baa nan kini nanko – manjawek tanyo angku tadi – lah kami cari rundiang nan saangguak – sarato kato nan sagumam – kok bulek lah buliah digolongkan – picaklah buliah dilayangkan – iyo jalan nan pasa juo nan batampuah – labuah nan golong juo kito turuik – Jikok batanyo lapeh arak – jikok barundiang sudah makan – Sakitu sambah bakeh Sutan!
Sutan Parmato : Kalau baitu putusan kato – tingga dikami manjalani – Bismillahkan lah diangku disitu – nak kami turuikkan pulo di siko !
(Acara “sambah Manyambah” terhenti sejenak untuk makan dan setelah selesai makan, barulah Sutan Parmato kembali mengangkat sembah)
Sutan Parmato : Ma angku Sutan Sinaro ? Sambah tibo kaharibaan angku…!
Sutan Sinaro : Manitahlah angku Sutan Parmato
Sutan Parmato : Kok makan iyolah sampai kanan kanyang – Kok minum iyolah tibo dinan sajuak – Manjapuik kato nan tingga – Maulang rundiang nan tadi – Kok ado nan tailan dimato – nan takano di ati – alah koh kini buliah kami katangahkan…?
Sutan Sinaro : Katangahkanlah angku Sutan Parmato
Sutan Parmato : Kok makan iyolah tibo dinan sajuak – Manjapuik kato nan tingga – Maulang rundiang nan tadi – Kok ado nan tailan dimato – nan takano di ati – alah koh kini buliah kami katangahkan…?
Sutan Sinaro : Dahalu bakapa rang ka Makah – kini lah tabang jo pasawek – Dahulu kato baistinah – kiniko kato basicapek – Disabuik sajo nan paralu – Iyolah tantangan kami nagko – nan sabondong lalu satampuah suruik – namonyo urang tasarayo – tasuruah dek angku…(sebutkan nama, suku dan kampung ayah calon pengantin wanita) – Datang kamari basamo-samo – untuak manjapuik marapulai – calon rang sumando jo minantu kami nan banamo…. (sebutkan nama calon pengantin pria) anak dari …(sebutkan nama ayahnya serta suku dan kampungnya) – Kok datang kami datang batadaik – ditingkek janjang – ditampiak bandua – langkok jo siriah bacarano – Kok japuik kami japuik tabao – sarato jo urang nan kamairingkan…!Awak baralek yo baabih ari – tapi pangulu yo baukatu – Karano itu pintak indak kabaulang – kandak indak kamanduo – Tarimolah baju pambaokan kami – nak mintak dipakaikan kapado rang sumando kami…!
(Sumber : Tata Cara Perkawinan Adat Minangkabau)


text:
Niki seghangkaian laman Wikipedia dengen Baso Pelembang Alus (Bebaso). Sedanten masok an daghi dulugh ayun dighegoi.
Sedanten aghtikel ngeghiki ayun make foghmat [[Wp/mui/Nami artikel]]. Misalnyo, aghtikel temo Palembang foghmanyo makniki [[Wp/mui/Palembang]] (Cengki saos seleseghnyo di Wikipedia, aghtikelnyo benami [[Palembang]]). Pghanti Kontributor lok wikan baso niki, diaghepken pghanti meken aghtikel Bebaso niki sekatah-katahnyo. Mekase sampon bekontribusi pghanti Wikipedia dengen Baso niki.


text:
Aljazair
Aljazair (الجزائر) talatak di barat-lauik Afrika jo pantai sapanjang Lauik Tangah di sabalah utaro, babateh jo Tunisia di timur lauik, Libya di timur, Niger di sabalah tanggaro, Mali jo Mauritania di barat lauik, jo Maroko di barat. Namo nagara ko bararti kapulauan (al-jazā’ir, dalam bahaso Arab) mungkin mangacu kapado ampek pulau nan talatak badakek jo ibukot Aljir. Aljazair marupoan nagara kaduo tagadang di benua Afrika.
Pautan lua[suntiang | suntiang sumber]
- Caliak panduan wisata Aljazair di Wikivoyage
- (Arab) (Parancih) Situs resmi kapresidenan
- (Inggirih) Galeri foto Aljazair


text:
Purwasari, Karawang
Purwasari adalah sebuah kecamatan di Kabupaten Karawang, Provinsi Jawa Barat, Indonesia.Kecamatan Purwasari merupakan gabungan dari sebagian desa kecamatan Klari sebanyak 1 desa, kecamatan Cikampek sebanyak 6 desa dan kecamatan Tirtamulya sebanyak 1 desa, kecamatan ini merupakan kecamatan dengan wilayah terkecil di Kabupaten Karawang.
Pusat pemerintahan kecamatan Purwasari terletak di tengah-tengah yaitu di desa Sukasari, berbatasan dengan kecamatan Lemahabang di utara, kecamatan Klari di barat, kecamatan Tirtamulya di timur, dan kecamatan Cikampek di selatan.
Rencananya kecamatan Purwasari akan masuk dalam kota Cikampek yang akan dimekarkan dari Kabupaten Karawang, bersama 4 kecamatan lain yaitu kecamatan Cikampek, kecamatan Kotabaru, kecamatan Tirtamulya, dan kecamatan Jatisari.


text:
Ya Allah, Matikanlah aku dalam keadaan Engkau meredhaiku... Sebelum ajal datang menerkam, persiapkan diri menerima kedatangannya.
Sunday, April 18, 2010
Rabbana Hablana Min Azwajina Wa Zurriyyatina Qurrota A'yun
Ha tu dio duduk. Jadi menunjukkan bbini ni perkara nikmat daripada Allah subhanahu wataala. Kita bekawin dengey ore ppuwe baik, ore ppuwe becaghi tok laki baik ini merupokey nikmat daripada Allah subhanahu wa taala. Ho bolehla we kalu nok gayo gayo ore ttino hok toksey ko demo gak kato; “ ai nikmat ni wey, nikmat Tuhey ni wey” dan oghe ttino tu pong kalu napok payoh payoh nga oghe jatey gak aa; nikmat ni aa.
Wa ma laha awliya’ahu bisuaali zalika fiddu’a’. Takdi dio ghoyak ceghito ceghito nabi. Nabi-nabi ni selain daripada Aku lantik jadi nabi, Aku buwi jugok anok-anok cucu, so. Selain pado nabi tuh pulok, hok peringkat woli-woli. Peringkat oghe hok bawoh sikit pado nabi, kito panggil woli-woli ni pong, Allah taala puji oghe-oghe hok jjadi woli Dio ni waktu woli Dio bedoa.
Dia tunjuk, doa gapo dio ? wallazina, wallazina yaquluna rabbana hablana min azwajina wa zurriyyatina qurrata a’yun. Ini doa hok Tuhey sediri apo ni rekod daley Quran. Kito lloni bulih guna doa ni. Di antaro tando oghe bejughuh, di antagho tando oghe baik-baik, po kito lloni panggil tok woli tok woli ialah bilo dio bdoa, dio bdoa gapo? Rabbana hablana min azwajina; hey Tuhan beghilah pado kami; (kami kami tuh sapo?) kami tuh anok bini kami dan anok cucu kami, qurrata a’yunin tenang butir mato memandey.
Makno oghe hok baso jenih bejughuh, oghe hok baso jenih tok woli ialah bilo dio bdoa, selain pado dio mitok apung doso ko mitok gotu goni, dio mitok jugok supayo anok bini dio jjughuh, menunjukkan tok woli tok woli ni tidok baso oghe tok bbini dok. Baso oghe bbini. Baso oghe bbini dan mitok pado Alloh taala supayo bini dio dan laki dio, anok dio dan cucu dio anok buoh dio jughuh jughuh belako.
Qurrota a’yunin ni maknonyo sedap mato mmandey. Asal makno qurroh ni maknonyo apo ni oghe panggil ketenengan hati, supo, misalnyo supo asal makno qurroh ni tetap. Kito gi kkeda nok caghi baghe. baghe hok kito tughun dumoh supo kito kato kito tughun dumoh gak nak caghi paku duo eci. Kito gi kkeda besi. Tengok tuh gak, mato kito duk lilah lilah g caghi, tengok hok tuh hok tukul, hok nii hok cat tengok tuju ko semin, tengok pah tuh gak hoh! Bilo jjupo paku 3 eci hok kito nok tuh gak, mato kito pon tok lilah lilah dohla. Keghano apo? Keghano mato kito jjupo dengan bendo hok kito duk caghi..mato kito teney, bbulat tengok pado bendo tuh keghano kito tughun dumoh nok caghi bendo tuh , tidok nok caghi semin, tidok nok caghi zink tidok nok caghi gotu begonih. Selagi tok jjupo mato kito duk lilah lilah, lilah lilah.
Hah, anok cucu kito tuh pon, kito nok sughuh “heh Tuhan bialah anok cucu aku ni, mato aku teney nnengok dio” tidoklah kato tengok anok kito gak hisap dadoh, bilo tringat tengok anok kito isap dadoh wal iyazubillah gak duk tengok , mato kito duk tengok anok oghe lainlah. Anok oghe lain hok bedeghu gi masjid, bedeghu gi ko tepak hok kijo halal apo semua tuh. Tengok anok oghe gak teney, tengok anok kito gak tok sedak mato menengok. Keghano apo? Tok semaye, tok gapo ha; “hei Tuhey, aku toksey lagu tuh” walaupong anok aku gaji besar, walaupong anok aku ghumoh besar, tapi mato tok teney. Keghano apo? Keghano anok aku tuh, keghano aku tahu bilo anok lagu ni, bilo aku mati ko, tokdey mati lagih, tuo lagi pong, waktu aku tuo ni pong dio tok mmadu pado aku.
Oghe panggil pado hok baso anok lagu ni anok yang mementingkan kebendaan, yang mementingkan harto bendo, bukan dio mementingkan pado kehormatey, bukey mementing pado moral politik, bukey mementing pada nilai, mementing pado adab semuo takdok. Dio mementing pado harto bendo. Aku tuo sikit, yo wok gi kolo chepo tok samo pok tuo bia duduk situ. Hok lagu kito panggil tidok qurrota a’yun. Ae jadi, Tuhan kato woli woli Aku oghe oghe mukmin jughuh bilo dio bedoa katKu, mako daley banyok-banyok doa dio berdoa begonia. Rabbana hablana min azwajina wa zurriyyatina qurrota a’yun. Dio ingat ko anok bini. Jadi kigho-kighonya bilo ertinyo dio ingat ko anok bini, dio bbini, dio blaki, dio caghi suami dio caghi isteri apo semua sekali. Itu ayat-ayatNya, dua tigo pat ayat dio bawok semua sekali ayat menunjukkan bahawo ugamo kito setuju benar kalu kito ni berkahwin...
Petikan kedua 14 minit pertama Kuliah 1 Munakahat; oleh Tok Guru Nik Abdul Aziz dari kitab karangan Imam al-Ghazali. (Terjemahan ke bahasa baku insyaAllah akan di usahakan)
Abu Fateh,
Taman Seberang Temerloh.
27 April 2010


text:
Pituah Rang Gaek
TAU di NAN AMPEK
Di ranah bundo Minangkabau ko ado ampek macam kato-kato, atau caro manyampaikan parundiangan.
Ado namonyo kato mandaki, dari bawah ka ateh, aratinyo dari anak-anak ka urang tuo, dari kamanakan ka mamak, nan samustino mamakai caro-caro sopan santun.
Talabiah-labiah bakeh urang tuo (bapak mandeh) nan alah malahiakan kito, manggadangkan jo maaja awak.
Sasuai bana jo ajaran agamo Islam, kok mangecek ka mandeh nantun bapakaikan qaulan kariman, aratino kato-kato nan lamah lambuik, kato-kato nan panuah ka muliaan.
Ado pulo namono kato malereang, nan panuah ba isi kieh jo bandiang, baisi patunjuak jo pangaja, biasonyo di pakai dalam pambicaraan antaro urang arih bijaksano.
Ado lo tampek malatakkanno.
Indak hanyo sakadar mambaco apo nan tampak, tu.
Inyo indak mangecek apo nan takana, tapi labiah dahulu mangana-ngana apo nan ka di kecekkan.
Buah tutua nyo panuah baisi hikmah pangaja.
Kadang-kadang batingkah jo pituah jo papatah.
Aluih tasamek di dalam bana, ta latak di dalam hati, sajuak di kiro-kiro.
Ado lo namono kato mandata, kato bajawab gayuang basambuik samo gadang. Kadang baisi galuik jo garah, paningkah lamakno pagaulan. Indak manyingguang suok kida, panguek buhua rang mudo-mudo, abih tingkah dalam garah, kato palanta dek rang saisuk, nan elok ka pangaja, nan buruak samo di tingga-an.
Ingek-maingekkan adaik hiduik dek nan mudo, indak mampabia kawan tatungkuik, indak manuhuak kawan sairing, indak mangguntiang dalam lipatan.
Baitu adaik samo gadang, disinan iduik mangkono sero.
Ado lo namono kato manurun. Dari nan gadang ka nan ketek, baisi nasihaik jo pitunjuak, ka jadi padoman dek nan ketek.
Panuah baisi kasih jo sayang, manjadi suri jo tauladan. Jarang ba-isi kato bangih, jauh nan dari hariak jo berang, indak pulo mahantak kaki, jauh dari manampiak dado.
Baitulah, kalau kato nan ampek ko lai tatap jadi paratian kito, Insya Allah di dalam hiduik di dunia nan fana ko kito ka salamaik, dan di akiraik tantu kita ka bahagia pulo.
Salanjuikno kito bisa pulo maninggakan katurunan (genrerasi, kato rang kini) nan arih-bijaksano, nan bisa manjadi pamimpin di tangah-tangah kahidupan urang banyak.
Buruak sabuik di ranah bundo, kalau rang minang indak tau lai di nan ampek ko. Indak tau di nan bana, indak lo tau di nan salah.
Indak tau di nan di suruah.
Indak lo tau jo nan di tagah.
Alamaik sansaro badan jadino.
Urang nan bijaksano, hanyolah nan tau di alamaik maso lalu, tau di tujuan maso datang, tau di jalan nan sadang batampuah, tau lo di tampek parantian. Baitulah handakno hiduik nangko.
Mudah-mudahan Allah Subhanahu Wa Ta’ala salalu mambimbiang kito kapado ka arifan nan alah di ajakan dek alam ta kambang nan jadi guru ko.
Insya Allah.
Wassalamu’alaikum Warahmatullahi wa barakatuh,
Buya H. Mas’oed Abidin


text:
Asia Tenggara
Asia Tenggara adolah sabuah kawasan di banua Asia bagian tenggara. Kawasan ko mancakuik Indochina jo Samananjuang Malaya sarato kapulauan di sakitarnyo. Asia Tenggara babatehan lansuang jo Republik Rakyaik Cino di sabalah utara, Samudra Pasifik di timur, Samudra Hindia di selatan, jo Samudra Hindia, Teluk Benggala, sarato anak banua India di barat.
Asia Tenggara biaso tabagi dalam dua kalompok: Asia Tenggara Darek (ATD) jo Asia Tenggara Maritim (ATM).
- Nagara-nagara nan tamasuak ka dalam ATD adolah
- Nagara-nagara nan tamasuak ATM adolah
Malaysia, meskipun ado bagian nan tasambuang ka banua Asia, biaso dimasuakan ka dalam ATM karano alasan budayo. Sadoalah nagara Asia Tenggara tahimpun ka dalam organisasi ASEAN. Timor Leste nan sabalunnyo marupokan bagian dari Indonesia alah mangajukan diri manjadi anggota ASEAN walaupun dek babarapo pihak, ateh alasan politis, nagara iko dimasuakan ka kawasan Pasifik.[1]
Sacara geografis (dan juo sacaro historis) sabananyo Taiwan jo pulau Hainan juo tamasuak Asia Tenggara, sahinggo sato ikuik pulo. Namun demikian, karano alasan politik Taiwan jo pulau Hainan labiah acok dimasuakan ka kawasan Asia Timur. Kapulauan Cocos jo Pulau Christmas, nan talatak di selatan Jawa, dek babarapo pihak dimasuakan sabagai Asia Tenggara meskipun sacaro politik ado di bawah administrasi Australia. Sabaliaknyo, Pulau Papua dimasuakan sabagai Asia Tenggara sacaro politik meskipun sacaro geologi alah indak tamasuak banua Asia.
Rujuakan[suntiang | suntiang sumber]
- ^ Timor Leste Resmi Ajukan Diri Jadi Anggota ASEAN, detikNews, diakses tanggal 17 Maret 2011.
Pautan Lua[suntiang | suntiang sumber]
- (Inggirih) Entri Southeast Asia di Microsoft® Encarta® Online Encyclopedia 2005, diakses 11 November 2005.


text:
Lirik Lagu kampuang nan jauah di mato
Search to Lirik Lagu kampuang nan jauah di mato Lyrics
Daerah Sumatera Barat – Oi Kampuang Lirik Lagu
Lirik Lagu Yang Anda Cari Saat ini adalah Lagu kampuang nan jauah di mato , kumpulan lirik lagu terbaru dan populer, di situs ini anda dapat menemukan text lirik lagu kampuang nan jauah di mato dan koleksi lirik lagu Indonesia mulai lirik lagu baru sampai dengan yang lama, cari lirik lagu kampuang nan jauah di mato artis/penyanyi/Band dan lagu-lagu kesayangan anda hanya di liriklaguindonesia.us terima kasih.


text:
Sumatera Barat
Sumatera Barat (b. Indonesia: Sumatra Barat) ialah sebuah provinsi di Indonesia. Provinsi ini terletak di pantai barat pulau Sumatra dan berbatasan dengan Sumatera Utara di utara, Riau dan Jambi di timur dan Bengkulu di selatan tenggara. Provinsi ini juga meliputi Kepulauan Mentawai. Ibu kota Sumatra Barat adalah Padang.
Kawasan pentadbiran[sunting | sunting sumber]
Sumatra Barat terbahagi kepada kota-kota seperti berikut:
Kabupaten-kabupaten Sumatra Barat adalah seperti berikut:
- Agam
- Dharmasraya
- Kepulauan Mentawai
- Limapuluh Koto
- Padang Pariaman
- Pasaman
- Pasaman Barat
- Pesisir Selatan
- Sawahlunto Sijunjung
- Solok
- Solok Selatan
- Tanah Datar
Lihat juga[sunting | sunting sumber]
Pautan luar[sunting | sunting sumber]
- Website Rasmi Kerajaan Sumatra Barat
- Minangnet.com
- cimbuak.net
- Ranah-Minang.Com
- Universitas Bung Hatta Padang


text:
Anggar
Anggar adolah seni budayo ulahrago katangkasan manggunoan sanjato nan manakanan pado teknik kamampuan sarupo mamotong, manusuak, jo manangkih sanjat Dalam artian nan labiah spesifik, anggar adolah salah satu cabang ulahrago nan diajaan di sekolah-sekolah Eropa pado maso nan lampau untuak malatiah keahlian mamakai pada masa lalu dalam melatih keahlian dalam menggunakan sanjato tajam nan pado akhirnya manjadi salah satu ulahrago resmi nan dipatandiangan di Olimpiade.
Pautan lua[suntiang | suntiang sumber]
- FIE Statutes
- Fencing FAQ dari rec.sport.fencing


text:
Marisa
Marisa dapat mengacu kepada beberapa hal berikut:
- Marisa, kecamatan di Kabupaten Pohuwato, Gorontalo, Indonesia.
- Marisa, desa di Kecamatan Pantar Barat Laut, Kabupaten Alor, Nusa Tenggara Timur, Indonesia.
- Marisa, desa di Kecamatan Popayato Timur, Kabupaten Pohuwato, Gorontalo, Indonesia.
- Marisa Selatan, desa di Kecamatan Marisa, Kabupaten Pohuwato, Gorontalo, Indonesia.
- Marisa Utara, desa di Kecamatan Marisa, Kabupaten Pohuwato, Gorontalo, Indonesia.
- Marisa VI, desa di Kecamatan Taluditi, Kabupaten Pohuwato, Gorontalo, Indonesia.
- Marisa, nama feminim.
- Marisa, tokoh dalam mitologi Hindu.
- Marisa, suatu genus siput.


text:
Papua Barat
Papua Barat (sabalunnyo Irian Jaya Barat disingkek Irjabar) adolah sabuah provinsi Indonesia nan talatak di bagian barat Pulau Papua. Ibukotanyo adolah Manokwari. Namo provinsi iko sabalunnyo adolah Irian Jaya Barat nan ditetapkan dalam Undang-Undang Nomor 45 Tahun 1999. Badasakan Peraturan Pemerintah Nomor 24 Tahun 2007 tanggal 18 April 2007, namo provinsi iko diubah manjadi Papua Barat. Papua Barat dan Papua marupoan provinsi nan mandapek statuih otonomi khusus.
Wilayah provinsi iko mancakuik kawasan kapalo buruang pulau Papua jo kapulauan-kapulauan di sakaliliangnyo. Di sabalah utaro, provinsi iko dibatasi dek Samudra Pasifik, bagian barat babatehan jo provinsi Maluku Utara jo provinsi Maluku, bagian timua dibatehi dek Taluak Cenderawasih, selatan jo Laut Seram jo tenggara babatehan jo provinsi Papua.
Provinsi Papua Barat iko meski alah dijadikan provinsi tasendiri, namun tetap mandapek palakuan khusus sabagaimano provinsi induaknyo. Provinsi iko juo alah mampunyoi KPUD surang jo manyalanggarokan pemilu untuak partamo kalinyo pado tangga 5 April 2004.
Provinsi iko mampunyoi potensi nan lua biaso, baiak itu patanian, patambangan, hasia hutan maupun pariwisata. Mutiaro jo rumpuik lauik dihasiakan di kabupaten Raja Ampat sadangkan satu-satunyo industri tradisional tenun ikek nan disabuik kain Timor dihasiakan di kabupaten Sorong Selatan. Sirup palo harum dapek didapek di kabupaten Fak-Fak sarato baragam potensi lainnyo. Salain itu wisata alam juo manjadi salah satu andalan Irian Jaya Barat, misalnyo Taman Nasional Taluak Cenderawasih nan balokasi di kabupaten Taluak Wondama. Taman Nasional iko mambantang dari timua Semenanjung Kwatisore sampai utaro Pulau Rumberpon jo panjang garih pantai 500 km, laweh darek mancapai 68.200 ha, laweh lauik 1.385.300 ha jo rincian 80.000 ha kawasan tarumbu karang jo 12.400 ha lauikan.
Disamping itu baru-baru iko, ditamukan sabuah gua nan diklaim sabagai gua tadalam di dunia dek tim ekspedisi speologi Parancih di kawasan Pagunuangan Lina, Kampuang Irameba, Distrik Anggi, Kabupaten Manokwari. Gua iko dipakirokan mancapai kadalaman 2000 meter. Kawasan pagunuangan di Papua Barat masih manyimpan misteri kakayoan alam nan paralu diungkap.
Daftar isi
Sijarah[suntiang | suntiang sumber]
Papua Barat tabantuak dari bagian barat propinsi Papua pado Pebruari 2003, nan samulonyo banamo Irian Jaya Barat, diganti manjadi Papua Barat pado 7 Pebruari 2007.
Bateh wilayah[suntiang | suntiang sumber]
Geografi[suntiang | suntiang sumber]
Gunuang[suntiang | suntiang sumber]
- Pegunungan Arfak (2.940 m) di Kabupaten Manokwari
- Pegunungan Fak- Fak di Kabupaten Fak-Fak
- Gunung Fudi (1.280 m) di Kabupaten Fak-Fak
- Pegunungan Kumafa di Kabupaten Fak-Fak
- Gunung Kwoko (3.000 m) di Kabupaten Sorong
- Pegunungan Tamarau, di Kabupaten Sorong
- Gunung Togwomeri (2.680 m) di Kabupaten Manokwari
- Gunung Wasada (1.070 m) di Kabupaten Manokwari
- Gunung Wiwi (1.130 m) di Kabupaten Manokwari
Danau[suntiang | suntiang sumber]
- Danau Ayumaru di Kabupaten Sorong
- Danau Anggi Giji di Kabupaten Manokwari
- Danau Anggi Gita di Kabupaten Manokwari
- Danau Yamur di Kabupaten Manokwari
- Danau Yawasi di Kabupaten Sorong
Pamarintahan[suntiang | suntiang sumber]
Kabupaten jo Kota[suntiang | suntiang sumber]
Rujuakan[suntiang | suntiang sumber]
- ^ Sensus Penduduk 2010
- ^ Undang-Undang Nomor 56 Tahun 2008 tentang Pembentukan Kabupaten Tambrauw di Provinsi Papua Barat (Law Number 56 of 2008 regarding the Formation of Tambrauw Regency in West Papua Province). In Indonesian.
Pautan Lua[suntiang | suntiang sumber]
- (Indonesia) Situs resmi pemerintah provinsi
- (Indonesia) Informasi Lengkap Seputar Papua Barat
- (Indonesia) Badan Pusat Statistik: Irian Jaya Barat
Koordinat: 1°37′ LS 132°14′ BT


text:
[bagian pertama]
Sapuluah jari nan kami susun
Ampun jo maaf ka urang banyak
Aka kurang pandapek balun
Manggigia badan dibaok tagak – 2x
Antahnyo gawa nan sakutiko
Lupo manaruah nan katinggalan
Tingga nan indak disangajo
Iyo nak mintak dimaafkan – 2x
[bagian kedua]
Kapa sikareh nan tigo dapo
Mamuek gambia nan jo sadah – 2x
Nangkodo Angku Syahbanda – 2x
Antah sasek karano lupo
Antah dek gawa karano salah – 2x
Aliah dek sanak ka nan bana – 2x
(Ciptaan (?), Baralek Gadang 1988, Dipopulerkan oleh Elly Kasim dan Yus Dt. Parpatiah dkk)
©ourtesy of https://laguminanglamo.wordpress.com/